EUROPA-KOMMISSIONEN Bruxelles, den 4.11.2022 COM(2022) 563 final 2022/0348(COD) Forslag til EUROPA-PARLAMENTETS OG RÅDETS FORORDNING om fastsættelse af forvaltnings-, bevarelses- og kontrolforanstaltninger, der skal anvendes i det område, der er omfattet af fiskeriaftalen for det sydlige Indiske Ocean (SIOFA)



BEGRUNDELSE 1.BAGGRUND FOR FORSLAGET •Forslagets begrundelse og formål Dette forslag har til formål at gennemføre de bevarelses-, forvaltnings- og kontrolforanstaltninger, der er vedtaget i henhold til fiskeriaftalen for det sydlige Indiske Ocean (SIOFA), i EU-retten. SIOFA er en regional fiskeriforvaltningsorganisation (RFFO), der er ansvarlig for forvaltningen af fiskeressourcerne i SIOFA's anvendelsesområde. Det årlige møde mellem parterne i SIOFA har mandat til at vedtage bevarelses- og forvaltningsforanstaltninger for fiskeriet inden for SIOFA's ansvarsområde. Disse bevarelses- og forvaltningsforanstaltninger er bindende for SIOFA's kontraherende parter, deltagende fiskerienheder og samarbejdende ikkekontraherende parter (samlet benævnt "CCP'er"). EU har været kontraherende part i SIOFA siden 2008. I øjeblikket råder EU over ét aktivt fiskerfartøj i SIOFA's anvendelsesområde. Fartøjet skal overholde SIOFA's bevarelses- og forvaltningsforanstaltninger. I henhold til artikel 8, stk. 3, i SIOFA er bevarelses- og forvaltningsforanstaltninger, der vedtages af partsmødet, bindende for CCP'er, og hver CCP er forpligtet til at træffe alle nødvendige foranstaltninger for at sikre håndhævelse og overholdelse af disse foranstaltninger. På EU's vegne udarbejder Kommissionen årlige forhandlingsretningslinjer på grundlag af en femårig EU-holdning fastlagt ved Rådets afgørelse og på grundlag af videnskabelig rådgivning. I overensstemmelse med EU's holdning fremlægges, drøftes og godkendes disse retningslinjer i Rådets arbejdsgruppe. For at tage hensyn til udviklingen i realtid tilpasses de yderligere på koordineringsmøder med medlemsstaterne, der afholdes i tilknytning til partsmødet. Alle SIOFA-foranstaltninger er bindende, hvis der ikke er gjort indsigelser, eller eventuelle indsigelser efterfølgende ikke trækkes tilbage. Indsigelsesproceduren er reguleret i artikel 218, stk. 9, i traktaten om Den Europæiske Unions funktionsmåde (TEUF), da SIOFA-foranstaltninger har retsvirkning (dvs. de bliver bindende for de kontraherende parter). Inden Kommissionen beslutter at gøre indsigelse mod en foranstaltning, anmoder den Rådet om at godkende afgørelsen om at gøre indsigelse. SIOFA-foranstaltningerne er primært rettet mod CCP'er, men disse foranstaltninger pålægger også de driftsansvarlige (f.eks. fartøjsførere) forpligtelser. Dette forslag omhandler de foranstaltninger, som er blevet vedtaget af partsmødet siden 2016, som ændret (i nogle tilfælde) på de årlige møder. Så snart de træder i kraft, skal EU sikre, at disse foranstaltninger overholdes som internationale forpligtelser. Dette forslag har til formål at gennemføre de nuværende SIOFA-foranstaltninger og indføre en mekanisme til gennemførelse af fremtidige foranstaltninger. Dette forslag omhandler EU-fartøjers fiskeri i SIOFA's anvendelsesområde med håndliner og langliner til bundfiskeri. I gennemsnit tager det 18 måneder at afslutte lovgivningsprocessen for de gennemførelsesforanstaltninger, som RFFO'erne har vedtaget i EU-retten — fra det første udkast til Kommissionens forslag til Europa-Parlamentets og Rådets vedtagelse af en endelig retsakt. Dette forslag har til formål at sikre, at EU hurtigt kan: i) gennemføre foranstaltninger, der gavner EU-flåden, ii) sikre lige vilkår for de driftsansvarlige og iii) støtte den langsigtede bæredygtige forvaltning af bestande yderligere. For at gennemføre SIOFA-reglerne hurtigt indeholder dette forslag for det første bestemmelser om delegerede beføjelser til Kommissionen i henhold til artikel 290 i TEUF og til at kunne tage højde for ændringer af SIOFA-foranstaltninger og sikre, at EU-fiskerfartøjer er ligestillede med andre kontraherende parters fiskerfartøjer. Der foreslås delegerede beføjelser hvad angår: i) de oplysninger, der kræves i forbindelse med fartøjstilladelser, ii) ændringer af fiskeritype eller fiskeredskaber, iii) antal indikatorenheder for fangst/genopretning af sårbare marine økosystemer og afstande, inden for hvilke bundfiskeri kan indstilles, hvis der konstateres tegn på et sårbart marint økosystem over tærskelværdierne i forbindelse med fiskeriet, videnskabelig observatørdækning for bundfiskeri og indførelse af et elektronisk observatørprogram, iv) foranstaltninger for fiskeri efter isfisk i områderne Del Cano Rise og Williams Ridge og v) ændringer af bilagene til dette forslag. For det andet indføres der med dette forslag dynamiske henvisninger til de bevarelses- og forvaltningsforanstaltninger, der skal anvendes af medlemsstaterne. Disse dokumenter er allerede i brug og kendt af medlemsstaternes myndigheder, som skal sikre, at de gennemføres. Kommissionen sender de ajourførte udgaver af disse dokumenter til medlemsstaterne, efter at SIOFA har vedtaget nye udgaver. For det tredje indeholder dette forslag dynamiske henvisninger til SIOFA-dokumenter, der allerede er i brug af EU-flåden og er offentligt tilgængelige på SIOFA's websted, med henblik på hurtigt at gennemføre SIOFA-reglerne. Disse obligatoriske dokumenter omfatter SIOFA-indberetningsformater eller dataudvekslingsdokumenter vedrørende indsejling i og udsejling af bestemte områder, start- og slutpunkter for udsætning af fiskeredskaber, omladning og overførsel samt observation af tredjelandsfartøjer. Da disse krav og modeller ændres fra tid til anden, og der i øjeblikket kun er ét EU-fiskerfartøj, der er aktivt inden for det fiskeri, der forvaltes af SIOFA, bør disse krav og modeller stilles til rådighed af de medlemsstater, der har fiskerimuligheder knyttet til SIOFA-fiskeressourcer, for deres fiskerfartøjer, når de udsteder fiskeritilladelserne. Denne forordning omfatter dynamiske henvisninger til disse dokumenter. •Sammenhæng med de gældende regler på samme område Dette forslag supplerer og er i overensstemmelse med anden EU-lovgivning på området. Forslaget er navnlig i overensstemmelse med del VI (den eksterne politik) i forordning (EU) nr. 1380/2013 om den fælles fiskeripolitik, hvori det fastsættes, at EU udøver sit eksterne fiskeri i overensstemmelse med sine internationale forpligtelser, idet EU's fiskeriaktiviteter baseres på regionalt fiskerisamarbejde. Forslaget supplerer forordning (EU) 2017/2403 om forvaltning af den eksterne flåde, hvori det fastsættes, at EU-fiskerfartøjer er omfattet af listen over fiskeritilladelser i henhold til de betingelser og regler, der gælder for den pågældende RFFO. Forslaget supplerer endvidere Rådets forordning (EF) nr. 1005/2008 om ulovligt, urapporteret og ureguleret fiskeri. Dette forslag omfatter ikke fiskerimuligheder for EU, som besluttet af partsmødet. I henhold til artikel 43, stk. 3, i TEUF har Rådet beføjelse til at vedtage de foranstaltninger, der tager sigte på at fastsætte og fordele fiskerimulighederne. •Sammenhæng med EU's politik på andre områder

Ikke relevant. 2)RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag Forslaget er baseret på artikel 43, stk. 2, i TEUF, eftersom det indeholder bestemmelser, der er nødvendige for opfyldelsen af den fælles fiskeripolitiks mål. •Nærhedsprincippet (for områder, der ikke er omfattet af enekompetence) Eftersom forslaget falder ind under EU's enekompetence (artikel 3, stk. 1, litra d), i TEUF), finder nærhedsprincippet ikke anvendelse. •Proportionalitetsprincippet Med dette forslag skal det sikres, at EU-retten er i overensstemmelse med de internationale forpligtelser, som partsmødet har vedtaget. Det skal endvidere sikres, at EU overholder de afgørelser, der træffes af SIOFA, som EU er kontraherende part i. Forslaget går ikke videre, end hvad der er nødvendigt for at nå disse mål. •Valg af retsakt Den valgte retsakt er en forordning. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning Ikke relevant. •Høringer af interesserede parter Dette forslag har til formål at gennemføre de SIOFA-foranstaltninger, der er bindende for CCP'er. Nationale eksperter og repræsentanter for erhvervslivet fra medlemsstaterne er blevet hørt både forud for partsmødet, hvor disse foranstaltninger blev vedtaget, og under forhandlingerne på møderne. Kommissionen anså det derfor ikke for nødvendigt at afholde en interessenthøring om forslaget. •Indhentning og brug af ekspertbistand Ikke relevant. •Konsekvensanalyse Ikke relevant. Dette vedrører gennemførelsen af foranstaltninger, der finder direkte anvendelse på medlemsstaterne. •Målrettet regulering og forenkling

Forslaget er ikke knyttet til Refit. •Grundlæggende rettigheder Dette forslag har ingen konsekvenser for beskyttelsen af de grundlæggende rettigheder. 4.VIRKNINGER FOR BUDGETTET Der foreligger ingen budgetmæssige konsekvenser. 5.ANDRE FORHOLD •Planer for gennemførelsen og foranstaltninger til overvågning, evaluering og rapportering Ikke relevant. •Forklarende dokumenter (for direktiver) Ikke relevant. •Nærmere redegørelse for de enkelte bestemmelser i forslaget Kapitel I indeholder generelle bestemmelser om forslagets genstand og anvendelsesområde. Det indeholder også definitioner og bestemmelser om fartøjstilladelser og udstedelse af fiskeritilladelser. Kapitel II omhandler foranstaltninger for bundfiskeri, herunder: i) indsatsbegrænsninger og generelle foranstaltninger, ii) foranstaltninger til beskyttelse af sårbare marine økosystemer i SIOFA's anvendelsesområde og iii) videnskabelig observatørdækning. Det omfatter også specifikke foranstaltninger for fiskeri efter isfisk i områderne Del Cano Rise og Williams Ridge. I kapitel III fastsættes foranstaltninger til beskyttelse af marine arter, herunder vedrørende: i) forbud mod store pelagiske drivgarn og dybhavsnedgarn, ii) fiskeri efter dybhavshajer og iii) begrænsning af bifangst af havfugle. Kapitel IV behandler fastsættelsen af overvågnings- og kontrolforanstaltninger, herunder regler for: i) et fartøjsovervågningssystem (FOS), ii) ind- og udsejlingsmeddelelser, iii) fiskerfartøjers dokumenter og mærkning, iv) bjærgning af efterladte, tabte eller på anden måde kasserede fiskeredskaber, v) udtømning af plast og vi) omladninger og overførsler til havs, overvågning heraf i havne og tilhørende rapportering. Kapitlet indeholder også mærkningsregler for frosne fiskevarer og krav til videnskabelige observatørprogrammer. Kapitel V indeholder regler for kontrol af tredjelandsfartøjer i medlemsstaternes havne og på åbent hav: i) observation og identifikation af fartøjer, der ikke tilhører de kontraherende parter i SIOFA, deltagende fiskerienheder eller samarbejdende ikkekontraherende parter (ikke-CCP) og ii) havneforanstaltninger og -inspektioner. Kapitel VI omhandler håndhævelse, herunder: i) bording og inspektion på åbent hav, herunder definition af alvorlige overtrædelser og håndhævelse i forbindelse hermed, og ii) ulovligt, urapporteret og ureguleret fiskeri. Kapitel VII omhandler dataindsamling og -indberetning, tilvejebringelse af videnskabelige observatørdata og anden indberetning. Kapitel VIII indeholder de afsluttende bestemmelser om påstået manglende overholdelse indberettet af SIOFA, fortrolighed, delegation af beføjelser og udøvelse af en sådan delegation. 2022/0348 (COD)

Forslag til EUROPA-PARLAMENTETS OG RÅDETS FORORDNING om fastsættelse af forvaltnings-, bevarelses- og kontrolforanstaltninger, der skal anvendes i det område, der er omfattet af fiskeriaftalen for det sydlige Indiske Ocean (SIOFA) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg, efter den almindelige lovgivningsprocedure, og ud fra følgende betragtninger: (1)Formålet med den fælles fiskeripolitik som fastlagt i Europa-Parlamentets og Rådets forordning (EU) nr. 1380/2013 er at sikre udnyttelse af levende akvatiske ressourcer på en økonomisk, miljømæssigt og socialt bæredygtig måde på lang sigt. (2)Den Europæiske Union godkendte ved Rådets afgørelse 98/392/EF De Forenede Nationers havretskonvention af 10. december 1982. EU godkendte ved Rådets afgørelse 98/414/EF aftalen vedrørende anvendelsen af denne konvention vedrørende bevarelse og forvaltning af fælles fiskebestande og stærkt vandrende fiskebestande, som indeholder principper og regler for bevarelse og forvaltning af havets levende ressourcer. Som led i sine mere generelle internationale forpligtelser deltager Unionen i bestræbelserne i internationale farvande på at bevare fiskebestande. (3)Med Rådets afgørelse 2008/780/EF af 29. september 2008 godkendte EU fiskeriaftalen for det sydlige Indiske Ocean (SIOFA). (4)De kontraherende parter i SIOFA mødes regelmæssigt på "partsmødet" for at drøfte spørgsmål vedrørende gennemførelsen af aftalen og træffe alle relevante beslutninger i den forbindelse. (5)Partsmødet vedtager bevarelses- og forvaltningsforanstaltninger, der er bindende for de kontraherende parter, deltagende fiskerienheder og samarbejdende ikkekontraherende parter i SIOFA, herunder for EU. Denne forordning sikrer gennemførelse af de bevarelses- og forvaltningsforanstaltninger, der blev vedtaget mellem 2016 og 2022, i EU-retten. (6)Med henblik på at sikre overholdelse af reglerne i den fælles fiskeripolitik er der vedtaget EU-lovgivning om oprettelse af en kontrol-, inspektions- og håndhævelsesordning, som omfatter bekæmpelse af ulovligt, urapporteret og ureguleret fiskeri (IUU-fiskeri). Rådets forordning (EF) nr. 1224/2009 indeholder navnlig en EU-ordning for kontrol, inspektion og håndhævelse med en global og integreret tilgang, således at der sikres overensstemmelse med reglerne i den fælles fiskeripolitik. Ved Kommissionens gennemførelsesforordning (EU) nr. 404/2011 fastsættes gennemførelsesbestemmelser til Rådets forordning (EF) nr. 1224/2009. Ved Rådets forordning (EF) nr. 1005/2008 oprettes der en EF-ordning, der skal forebygge, afværge og standse IUU-fiskeri. Det er derfor ikke nødvendigt at tage bevarelses- og forvaltningsforanstaltningerne med i nærværende forordning. (7)I henhold til artikel 29, stk. 2, i Europa-Parlamentets og Rådets forordning (EU) nr. 1380/2013 skal den holdning, som Unionen indtager i de regionale fiskeriforvaltningsorganisationer, baseres på den bedste foreliggende videnskabelige rådgivning for at sikre, at fiskeriressourcerne forvaltes i overensstemmelse med målsætningerne for den fælles fiskeripolitik, navnlig målsætningen om gradvis genopretning og opretholdelse af populationerne af fiskebestande over det biomasseniveau, der kan give det maksimale bæredygtige udbytte, samt målsætningen om at sikre de rette betingelser for et økonomisk leve- og konkurrencedygtigt fiskerierhverv i både fangst- og forarbejdningsleddet og de landbaserede fiskerirelaterede aktiviteter. (8)For hurtigt at kunne gennemføre kommende bevarelses- og forvaltningsforanstaltninger, der ændrer eller supplerer dem, der er fastsat i denne forordning, i EU-retten bør Kommissionen tillægges beføjelser til at vedtage retsakter i henhold til artikel 290 i traktaten om Den Europæiske Unions funktionsmåde med henblik på at ændre bestemmelser vedrørende: i) de oplysninger, der kræves i forbindelse med fartøjstilladelser, ii) ændringer af fiskeritype eller fiskeredskaber, iii) antal indikatorenheder for fangst/genopretning af sårbare marine økosystemer og afstande, inden for hvilke bundfiskeri kan indstilles, hvis der konstateres tegn på et sårbart marint økosystem over tærskelværdierne i forbindelse med fiskeriet, videnskabelig observatørdækning for bundfiskeri og indførelse af et elektronisk observatørprogram, iv) foranstaltninger for fiskeri efter isfisk i områderne Del Cano Rise og Williams Ridge og v) ændringer af bilagene til denne forordning. (9)Desuden indeholder denne forordning dynamiske henvisninger til de bevarelses- og forvaltningsforanstaltninger, der skal anvendes af medlemsstaterne, således at en henvisning til et SIOFA-dokument indeholder en henvisning til eventuelle senere ændringer af dette dokument. (10)I henhold til bevarelses- og forvaltningsforanstaltningerne er det obligatorisk for de driftsansvarlige at anvende indberetningsformater eller dataudveksling vedrørende indsejling i og udsejling af bestemte områder, start- og slutpunkter for udsætning af fiskeredskaber, omladning og overførsel samt observation af tredjelandsfartøjer. Disse datakrav og modeller er allerede i brug af EU-flåden og er offentligt tilgængelige på SIOFA's websted. Da disse krav og modeller fra tid til anden ændres, og der i øjeblikket kun er ét EU-fiskerfartøj, der er aktivt inden for det fiskeri, der forvaltes af SIOFA, er det hensigtsmæssigt, at disse krav og modeller stilles til rådighed af de medlemsstater, der har fiskerimuligheder i SIOFA-området, for fiskerfartøjer, når de udsteder fiskeritilladelser. Denne forordning indeholder dynamiske henvisninger til disse dokumenter, således at en henvisning til et SIOFA-dokument kan omfatte eventuelle senere ændringer.

(11)Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau, og at disse høringer gennemføres i overensstemmelse med principperne i den interinstitutionelle aftale af 13. april 2016 om bedre lovgivning. For at sikre lige deltagelse i forberedelsen af delegerede retsakter modtager Europa-Parlamentet og Rådet navnlig alle dokumenter på samme tid som medlemsstaternes eksperter, og deres eksperter har systematisk adgang til møder i Kommissionens ekspertgrupper, der beskæftiger sig med forberedelsen af delegerede retsakter. (12)Den Europæiske Tilsynsførende for Databeskyttelse er blevet hørt i overensstemmelse med artikel 42, stk. 1, i Europa-Parlamentets og Rådets forordning (EU) 2018/1725 og afgav sine formelle bemærkninger den []. Personoplysninger, der behandles inden for rammerne af denne forordning, bør behandles i overensstemmelse med de gældende bestemmelser i Europa-Parlamentets og Rådets forordning (EU) 2016/679 og forordning (EU) 2018/1725. For at sikre, at forpligtelserne i henhold til denne forordning opfyldes, bør personoplysningerne opbevares i en periode på ti år. Hvis der er brug for de pågældende personoplysninger for at følge op på en overtrædelse, en inspektion eller retslige eller administrative procedurer, er det muligt at lagre disse oplysninger i en periode på over ti år, dog højst i 20 år. (13)Delegationen af beføjelser, der er omhandlet i denne forordning, bør ikke berøre gennemførelsen af fremtidige bevarelses- og forvaltningsforanstaltninger i EU-retten gennem den almindelige lovgivningsprocedure — VEDTAGET DENNE FORORDNING: KAPITEL I

ALMINDELIGE BESTEMMELSER Artikel 1

Genstand Ved denne forordning fastsættes der bestemmelser om de forvaltnings-, bevarelses- og kontrolforanstaltninger, der finder anvendelse på fiskeriet i det område, der er omfattet af fiskeriaftalen for det sydlige Indiske Ocean (SIOFA). Artikel 2

Anvendelsesområde Denne forordning gælder for: (1)EU-fiskerfartøjer, der fisker i området (2)EU-fiskerfartøjer, der omlader fiskeressourcer fanget i området (3)EU-fiskerfartøjer, der som det lossende eller modtagende fartøj foretager overførsel af besætning, redskaber eller andre forsyninger til havs, hvis et af de fartøjer, der er involveret i overførslen, har fisket eller har til hensigt at fiske i området (4)tredjelandsfiskerfartøjer, der anmoder om adgang til eller er genstand for inspektion i EU-havne, og som transporterer fiskeressourcer fanget i området. Artikel 3

Definitioner I denne forordning forstås ved: (1)"aftalen": fiskeriaftalen for det sydlige Indiske Ocean (2)"område": det anvendelsesområde, der er fastsat i aftalens artikel 3, stk. 1 (3)"fiskeri": aktiviteter som defineret i aftalens artikel 1, litra g) (4)"fiskeressourcer": fiskeressourcer som defineret i aftalens artikel 1, litra f) (5)"fiskerfartøj": ethvert fartøj, der anvendes eller er beregnet til fiskeri, herunder moderskibe, alle andre fartøjer, der deltager direkte i fiskeri, og fartøjer, der deltager i omladning

(6)"EU-fiskerfartøj": fiskerfartøj, der fører en medlemsstats flag og er registreret i Unionen (7)"tredjelandsfiskerfartøj": et fiskerfartøj, der ikke er et EU-fiskerfartøj (8)"fiskerimuligheder": fiskeriindsats eller kvoter for fiskeressourcerne i området, der er tildelt en medlemsstat ved en gældende EU-retsakt (9)"register": SIOFA-registret over fartøjer med tilladelse til at fiske i området (10)"FOS": fartøjsovervågningssystem som omhandlet i artikel 9, stk. 1, i Rådets forordning (EF) nr. 1224/2009 (11)"IUU-fiskeri": ulovligt, urapporteret eller ureguleret fiskeri som defineret i artikel 2, nr. 1)-4), i forordning (EF) nr. 1005/2008 (12)"bevarelses- og forvaltningsforanstaltninger": en bevarelses- og forvaltningsforanstaltning vedtaget af partsmødet i henhold til aftalens artikel 6 (13)"bundfiskeri": fiskeri med enhver redskabstype, der kan forventes at komme i kontakt med havbunden eller bundlevende organismer under normale operationer (14)"BFIA": bottom fishing impact assessment (konsekvensanalyse af bundfiskeriet) (15)"EU BFIA": en konsekvensanalyse af bundfiskeriet, som Den Europæiske Union har forelagt for SIOFA's sekretariat forud for påbegyndelsen af det ordinære møde i det videnskabelige udvalg i 2018 med efterfølgende ændringer (16)"SIOFA BFIAS": den standard for konsekvensanalyse af bundfiskeriet, der blev vedtaget på det fjerde møde mellem parterne i SIOFA i 2017 med efterfølgende ændringer (17)"betydelige skadelige virkninger": de betydelige skadelige virkninger, der er omhandlet i punkt 17-20 i FAO's internationale retningslinjer for forvaltning af dybhavsfiskeri på åbent hav (FAO, 2009, FAO Deep-sea Fisheries Guidelines) (18)"sårbart marint økosystem": et marint økosystem identificeret ved hjælp af kriterierne i punkt 42 i FAO's internationale retningslinjer for forvaltning af dybhavsfiskeri på åbent hav (FAO, 2009, FAO Deep-sea Fisheries Guidelines) (19)"fiskeri efter isfisk": fiskeri efter arterne Dissostichus mawsoni og/eller Dissostichus eleginoides, der under ét defineres som Dissostichus spp. (20)"elektronisk observatørprogram": et program, der anvender elektronisk overvågningsudstyr i stedet for eller i kombination med en menneskelig observatør eller menneskelige observatører om bord på et fartøj, og som er i stand til at generere, lagre og overføre data til de kompetente myndigheder (21)"fiskeriovervågningscenter": en flagmedlemsstats landbaserede center til overvågning af fiskeriet (22)"Del Cano Rise-område": FAO's underområde 51.7 som afgrænset af 44°S og 45°S og de tilstødende eksklusive økonomiske zoner mod øst og vest (23)"Williams Ridge-område": FAO's underområde 57.4 som afgrænset af koordinaterne for fire punkter: punkt 1: 52o30'00''S og 80o00'00''Ø punkt 2: 55o00'00''S og 80o00'00''Ø

punkt 3: 55o00'00''S og 85o00'00''Ø punkt 4: 52o30'00''S og 85o00'00''Ø (24)"store pelagiske drivgarn": et nedgarn eller andet net eller en kombination af net, der er mere end 2,5 km lange, hvis formål er at få fiskene til at hænge fast i eller vikle sig ind i maskerne, og som flyder på overfladen eller i vandet (25)"dybvandsnedgarn": strenge af enkelt-, dobbelt- eller tredobbelte netvægge, der holdes lodret, normalt på eller nær havbunden, hvis masker fiskene bliver indviklet i, filtret ind i eller hænger fast i. Der kan kombineres flere typer garn i et redskab. Disse garn kan enten anvendes alene eller, mere almindeligt, i store antal placeret på række ("garnflåder"). Redskabet kan være faststående, forankret til bunden eller være drivende, frit eller forbundet med fartøjet (26)"satellitsporingsanordning": en anordning som omhandlet i artikel 9, stk. 1, i Rådets forordning (EF) nr. 1224/2009 (27)"plast": et fast materiale, der som en væsentlig bestanddel indeholder en eller flere polymerer med høj molekylemasse, og som formes under enten fremstillingen af polymeren eller fremstillingen til et færdigt produkt under påvirkning af varme og/eller tryk (28)"omladning": overførsel af en del af eller alle fiskeriressourcerne om bord på et fiskerfartøj til et andet fiskerfartøj til havs eller i havn (29)"CCP": de kontraherende parter i SIOFA, deltagende fiskerienheder og samarbejdende ikkekontraherende parter som defineret i aftalen (30)"myndigheder med ansvar for fiskerfartøjet": myndighederne i de CCP'er, hvis flag fiskerfartøjet fører (31)"autoriseret kontrollør": en kontrollør, der er udpeget af en SIOFA-CCP's myndigheder med ansvar for bording og inspektion, og som har til opgave at udføre bording- og inspektionsaktiviteter i henhold til denne forordning og bevarelses- og forvaltningsforanstaltning 2021/14 med efterfølgende ændringer (32)"myndigheder med ansvar for inspektionsfartøjet": myndighederne i de SIOFA-CCP'er, hvis flag inspektionsfartøjet fører (33)"godkendt inspektionsfartøj": ethvert fartøj, der er opført i SIOFA's register over godkendte inspektionsfartøjer og inspektionsmyndigheder, der er oprettet i henhold til punkt 14 i bevarelses- og forvaltningsforanstaltning 2021/14 med efterfølgende ændringer, og som har tilladelse til at deltage i bording- og inspektionsaktiviteter i henhold til disse procedurer (34)"udkast til SIOFA's IUU-fartøjsliste": den liste over fartøjer, der formodes at have udøvet ulovligt, urapporteret og ureguleret fiskeri (IUU) i området, og som er opstillet af SIOFA's sekretariat og fremsendt til CCP'er og ikkekontraherende parter med fartøjer på listen forud for partsmødet (35)"andre sårbare arter": arter som fastlagt af SIOFA's videnskabelige komité fra tid til anden (36)"national rapport": den rapport, der er defineret i punkt 9 i bevarelses- og forvaltningsforanstaltning 2022/02 med efterfølgende ændringer. Artikel 4

Godkendelse af fartøjer (1)Medlemsstaterne udsteder en tilladelse til at fiske efter fiskeressourcerne i området til fiskerfartøjer, der fører deres flag, i overensstemmelse med artikel 21 i Europa-Parlamentets og Rådets forordning (EU) 2017/2403. (2)Medlemsstaterne sender elektronisk Kommissionen følgende oplysninger om fartøjer, der fører deres flag, og som har tilladelse til at fiske i området i henhold til artikel 7 i Rådets forordning (EF) nr. 1224/2009 og på de betingelser, der er fastsat i artikel 5 i forordning (EU) 2017/2403: (a)fartøjets navn, registreringsnummer og tidligere navne (hvis de kendes) samt registreringshavn

(b)eventuelt tidligere flag ved brug af landekoder (c)internationalt radiokaldesignal (hvis et sådant findes) (d)det identifikationsnummer, der er udstedt af Den Internationale Søfartsorganisation (IMO), hvis dette kræves af IMO (e)navn og adresse på ejeren eller ejerne (f)fartøjstype (anvend ISSCFV-koder) (g)længde og længdetype (f.eks. fartøjets længde overalt (LOA), længden mellem de forreste og bageste perpendikulærer målt langs sommerlastelinjen (LBP)) (h)navn og adresse på eventuelle driftsansvarlige (befragtere) (i)fangstmetodens eller -metodernes art (angivet med de relevante koder, der er udarbejdet af International Standard Statistical Classification of Fishing Gear) (j)bruttotonnage (BT) (k)hovedmaskinens eller hovedmaskinernes effekt (kW) (l)lastrumskapacitet til fisk (m3) (m)frysertype (hvis relevant) (n)antal fryseenheder (hvis relevant) (o)fryserkapacitet (hvis relevant) (p)fartøjskommunikationstyper og -numre (f.eks. numrene for International Marine/Maritime Satellite (INMARSAT) A, B og C, Very Small Aperture Terminal (VSAT)) (q)certificerede tegninger eller beskrivelse af alle lastrum (r)oplysninger om FOS-systemet (mærke, model, funktioner og identifikation) (s)digitale billeder af høj kvalitet og med høj opløsning af fartøjet med passende lysstyrke og kontrast, som ikke er ældre end fem år: et digitalt billede, der viser styrbordssiden af fartøjet med dets fulde længde og alle strukturelle træk, et digitalt billede, der viser fartøjets bagbordsside med dets fulde længde og alle strukturelle træk, og et digitalt billede af agterstavnen taget direkte bagfra. (3)Medlemsstaterne sørger for, at de i stk. 2 omhandlede data om fartøjer, der fører deres flag, og som har tilladelse til at fiske i området, ajourføres. (4)Medlemsstaterne underretter Kommissionen om enhver ændring af fartøjsdataene, herunder tilladelsesstatus for nuværende fiskerfartøjer og eventuelle nye fartøjer, der er opført på listen, senest 10 dage efter en sådan ændring.

Artikel 5

Forpligtelser for medlemsstater, der udsteder fiskeritilladelser (1)Medlemsstaterne sikrer, at fartøjer, der ikke er opført i registret, har forbud mod at fiske efter de fiskeressourcer, der er omfattet af aftalen. (2)Medlemsstaterne underretter Kommissionen om enhver form for dokumentation for, at der er rimelig grund til at antage, at fartøjer, der ikke er opført på listen, fisker i området. (3)Medlemsstaterne: (a)giver kun fartøjer, der fører deres flag, tilladelse til at fiske i området, hvis de kan opfylde kravene og forpligtelserne i henhold til denne forordning, aftalen og forordning (EU) 2017/2403 (b)træffer de nødvendige foranstaltninger til at sikre, at fartøjer, der fører deres flag, overholder denne forordning, aftalen og forordning (EU) 2017/2403 (c)træffer de nødvendige foranstaltninger til at sikre, at fartøjer, der fører deres flag, og som er opført i registret, har gyldige certifikater for fartøjsregistrering og en gyldig fiskeritilladelse om bord (d)sikrer, at de fartøjer, der fører deres flag, og som er opført i registret, ikke tidligere har udøvet IUU-fiskeri, eller at de nye ejere — hvis disse fartøjer har udøvet IUU-fiskeri — har fremlagt tilstrækkelig dokumentation for, at de tidligere ejere og driftsansvarlige ikke længere har retlig, faktisk eller finansiel interesse i fartøjerne eller kontrol over disse, eller at deres fartøjer under hensyntagen til alle relevante fakta hverken udøver eller har tilknytning til IUU-fiskeri (e)sikrer, så vidt muligt, at ejerne af og de driftsansvarlige for de fartøjer, der fører deres flag, og som er opført i registret, ikke udøver eller har tilknytning til fiskeri, der udøves i området af fartøjer, der ikke er opført i registret (f)træffer de nødvendige foranstaltninger til så vidt muligt at sikre, at ejerne af og/eller de driftsansvarlige for de fartøjer, der fører deres flag, og som er opført i registret, er statsborgere, bosiddende eller juridiske enheder inden for deres jurisdiktion, således at der kan træffes effektive håndhævelsesforanstaltninger eller straffeforanstaltninger over for dem. KAPITEL II

BUNDFISKERI Artikel 6

Begrænsninger af og tilladelse til bundfiskeriindsats (1)Medlemsstaterne begrænser den årlige bundfiskeriindsats for fartøjer, der fører deres flag, og som fisker i området, til deres gennemsnitlige årlige niveau i en repræsentativ periode, hvor de var aktive i området, som angivet i fiskerimulighederne og meddelt af Kommissionen til SIOFA fra tid til anden. (2)Medlemsstaterne sikrer, at fartøjer, der fører deres flag, og som udøver bundfiskeri i området: (a)udelukkende gør brug af håndliner og langliner til bundfiskeri (b)ikke forårsager betydelige skadelige virkninger på sårbare marine økosystemer og, hvor det er relevant, tager hensyn til EU BFIA og eventuelle områder, hvor der kendes til eller sandsynligvis forekommer sårbare marine økosystemer (c)ikke fisker i områder, der er lukket for fiskeri, eller udøver bundfiskeri i området, der ikke er i overensstemmelse med kravene i denne artikel. (3)Uanset stk. 1 og 2 indgiver medlemsstater, hvis fartøjer har til hensigt at udøve bundfiskeri i området, der ikke er i overensstemmelse med kravene i stk. 1 og 2, en anmodning om tilladelse til Kommissionen senest 45 dage før det ordinære møde i SIOFA's videnskabelige komité, på hvilket de ønsker, at anmodningen skal behandles. (4)Kommissionen videresender anmodningen til SIOFA's sekretariat senest 30 dage før det ordinære møde i SIOFA's videnskabelige komité. Anmodningen skal indeholde følgende: (a)en vurdering af virkningerne af det foreslåede fiskeri

(b)eventuelle foreslåede foranstaltninger til afbødning af de virkninger, der er henvist til i litra a) (c)alle andre oplysninger, som SIOFA's videnskabelige komité måtte kræve for at kunne foretage sin vurdering. (5)Vurderingen i stk. 4, litra a), skal: (a)så vidt muligt udarbejdes i henhold til FAO's internationale retningslinjer for forvaltning af dybhavsfiskeri på åbent hav (FOA International Guideline for the Management of Deep-Sea Fisheries in the High Seas) (b)opfylde standarderne i SIOFA BFIAS (c)tage hensyn til identificerede områder, hvor der kendes til eller sandsynligvis forekommer sårbare marine økosystemer i det område, der skal fiskes i (d)tage hensyn til EU BFIA (e)ajourføres, når der er sket en væsentlig ændring i fiskeriet, der betyder, at det er sandsynligt, at risikoen ved eller virkningerne af fiskeriet kan have ændret sig (f)så vidt muligt vurdere den historiske og forventede kumulative virkning af al bundfiskeri i området, hvis det er relevant (g)undersøge, om de foreslåede aktiviteter opfylder aftalens mål og målet om at fremme en bæredygtig forvaltning af dybhavsfiskeressourcerne i området, herunder målbestande og ikkemålarter, og sikre beskyttelsen af det marine økosystem, herunder bl.a. forebyggelse af betydelige skadelige virkninger på sårbare marine økosystemer (h)gøres offentligt tilgængelig på SIOFA's websted, når anmodningen er udfærdiget. (6)Kommissionen underretter den relevante medlemsstat om partsmødets afgørelse om tilladelse til bundfiskeri i området som opfølgning på enhver anmodning i henhold til stk. 4, herunder, hvis det er relevant, i hvilket omfang bundfiskeri tillades, og eventuelle foranstaltninger eller betingelser, der skal gælde for at sikre, at enhver tilladt aktivitet er i overensstemmelse med målene i stk. 4, litra g). Artikel 7

Beskyttelse af sårbare marine økosystemer (1)EU-fartøjers bundfiskeri med håndliner og langliner til bundfiskeri skal være underlagt en tærskelværdi for kontakt med sårbare marine økosystemer bestående af fangst/genopretning af ti eller flere indikatorenheder for sårbare marine økosystemer for de arter, der er opført i bilag I, inden for et enkelt linesegment. (2)Hvis der under fiskeriet konstateres tegn på et sårbart marint økosystem over den tærskelværdi, der er fastsat i henhold til stk. 1, skal EU-fiskerfartøjerne indstille bundfiskeriet inden for en radius af en sømil fra midtpunktet af linesegmentet bestående af en linesektion med 1 000 kroge eller en linesektion på 1 200 meter, alt efter hvad der er kortest. (3)Medlemsstaterne underretter Kommissionen om enhver kontakt med sårbare marine økosystemer i overensstemmelse med retningslinjerne i bilag 2 til bevarelses- og forvaltningsforanstaltning 2020/01 med efterfølgende ændringer og artikel 41 senest 15 dage før fristen for indsendelse af den nationale rapport til den videnskabelige komité. Kommissionen forelægger disse oplysninger som en del af den nationale rapport for den videnskabelige komité. (4)EU-fiskerfartøjer må ikke udøve bundfiskeri i det meddelte kontaktområde, der er omhandlet i stk. 3, medmindre og indtil der igen er givet tilladelse til bundfiskeri i kontaktområdet. (5)EU-fiskerfartøjer må ikke fiske med langliner til bundfiskeri på en dybde på mindre end 500 meter. Artikel 8

Videnskabelig observatørdækning (1)EU-fiskerfartøjer, der udøver bundfiskeri med håndliner og langliner til bundfiskeri, skal have en menneskelig videnskabelig observatørdækning på 20 % i et hvilket som helst fangstår, udtrykt som procentdel af det samlede antal observerede kroge eller dage.

(2)EU-fiskerfartøjer, der fisker med håndliner og langliner til bundfiskeri, skal til enhver tid have en videnskabelig observatør om bord under bundfiskeri i de områder, der er foreløbigt udpeget som midlertidigt beskyttede områder, jf. bilag II. (3)Kommissionen kan vedtage en delegeret retsakt om indførelse af et elektronisk observatørprogram. Artikel 9

Fiskeri efter isfisk i Del Cano Rise (1)EU-fiskerfartøjer, der fisker med langline til bundfiskeri, må fiske efter isfisk i Del Cano Rise-området, forudsat at: (a)fiskeriet finder sted inden for fangståret, dvs. i perioden fra og med den 1. december til og med den 30. november (b)indberetningen af FOS-data sker automatisk til deres fiskeriovervågningscenter mindst hver time under deres tilstedeværelse i Del Cano Rise-området (c)der er mindst én videnskabelig observatør om bord pr. fartøj under hele fiskeriet. Observatøren skal have et mål om at observere 25 % af de kroge, der indhales pr. line, i hele fiskeriets varighed (d)isfisk mærkes og genudsættes i et omfang af mindst fem fisk pr. ton hel levende vægt, der fanges. Der skal anvendes et minimum af overlappende statistikker på 60 % for genudsætning af mærkede fisk, når der er fanget mindst 30 isfisk (e)fartøjerne ikke sætter mere end 3 000 kroge pr. line og sætter linerne i en afstand af mindst tre sømil fra hinanden (f)SIOFA's sekretariat dagligt underrettes om start- og slutpunkter for de langliner, der er sat, ved hjælp af modellen i bilag II til bevarelses- og forvaltningsforanstaltning 2021/15 med efterfølgende ændringer (g)linerne er sat på dybder på mere end 1 000 meter (h)langliner ikke indhales, hvis der er spækhuggere (Orcinus orca) og tandhvaler (odontoceti) til stede. Hvis spækhuggere nærmer sig under indhalingen, skal fartøjerne indstille indhalingen, koble langlinen til en bøje og forlade fiskeriområdet. Fartøjerne må først tage linerne i brug igen, når spækhuggerne ikke længere befinder sig i nærheden af linen. (2)Mængden af isfisk, der fanges af EU-fiskerfartøjer, som ikke fisker efter denne art, må ikke overstige 0,5 ton isfisk pr. fangstår. Hvis EU-fiskerfartøjer, der fisker efter andre arter end isfisk, når tærsklen for isfisk på 0,5 ton, lukkes Del Cano Rise-området for disse fartøjer i den periode, der er fastsat i stk. 1, litra a). (3)Flagmedlemsstaterne sender månedlige rapporter om deres fangster af isfisk til Kommissionen ved hjælp af modellen i bilag I til bevarelses- og forvaltningsforanstaltning 2021/15 med efterfølgende ændringer. Kommissionen videresender uden ophold disse oplysninger til SIOFA's sekretariat. Artikel 10

Fiskeri efter isfisk i Williams Ridge (1)EU-fiskerfartøjer, der fisker med langline til bundfiskeri, må fiske efter isfisk i Williams Ridge, forudsat at: (a)fiskeriet finder sted inden for fangståret, dvs. fra og med den 1. december til og med den 30. november (b)isfisk mærkes og genudsættes i et omfang af mindst fem fisk pr. ton hel levende vægt, der fanges. Der skal anvendes et minimum af overlappende statistikker på 60 % for genudsætning af mærkede fisk, når der er fanget mindst 30 isfisk (c)SIOFA's sekretariat underrettes af EU-fiskerfartøjets fører, så snart fartøjet sejler ind i en netkvadrat for at fiske efter isfisk, ved hjælp af modellen i bilag V til bevarelses- og forvaltningsforanstaltning 2021/15 med efterfølgende ændringer, og at den gældende procedure for forhåndsmeddelelse gennemføres uden for SIOFA's sekretariats åbningstider (d)fiskeriet ikke finder sted i en netkvadrat, før SIOFA's sekretariat har bekræftet, at der ikke allerede er blevet sat to liner i den pågældende netkvadrat i det pågældende fangstår, og at et andet fiskerfartøj ikke fisker der i øjeblikket

(e)SIOFA's sekretariat underrettes om det antal liner, der er sat og/eller indhalet i den netkvadrat, der er angivet i litra d), så snart de pågældende fartøjer forlader den pågældende netkvadrat, ved brug af modellen i bilag VII til bevarelses- og forvaltningsforanstaltning 2021/15 med efterfølgende ændringer (f)fartøjerne ikke sætter mere end 6 250 kroge pr. line, og linerne ikke sættes på tværs af netkvadrater (g)der mindst er én videnskabelig observatør om bord under alle fiskeriaktiviteter for hvert fartøj, der deltager i fiskeriet. Observatøren skal have et mål om at observere 25 % af de kroge, der indhales pr. line, i hele fiskeriets varighed (h)kun ét fiskerfartøj ad gangen må fiske efter isfisk i en given netkvadrat, idet en netkvadrat lukkes for andre fartøjers fiskeri, mens en line sættes eller indhales af et fartøj, og mens der befinder sig en endnu ikke indhalet line, der er sat af et fartøj, og idet et fartøj, der sejler ind i en netkvadrat for at indhale en line og sætte en anden line, kan indhale den første line, før den modtager bekræftelsen i litra d), men ikke sætte den anden line (i)SIOFA's sekretariat dagligt underrettes om start- og slutpunkter for de langliner, der er sat, ved hjælp af modellen i bilag IV til bevarelses- og forvaltningsforanstaltning 2021/15 med efterfølgende ændringer, idet flagmedlemsstaten modtager en kopi heraf (j)der sættes højst to liner i alt pr. netkvadrat for hele fangståret for isfisk. Når der er sat to liner i en given netkvadrat, lukkes den for resten af fangståret (k)der er en pause på mindst 30 dage mellem på hinanden følgende fangstrejser til Williams Ridge (l)langliner ikke indhales, hvis der er kaskelothvaler (Physetes catodon) til stede. Hvis kaskelothvaler nærmer sig under indhalingen, skal fartøjerne indstille indhalingen, koble langlinen til en bøje og forlade fiskeriområdet. Fartøjerne må først tage linerne i brug igen, når kaskelothvalerne ikke længere befinder sig i nærheden af linen. (2)Mængden af isfisk, der fanges af fartøjer, der ikke fisker efter isfisk, må ikke overstige 0,5 ton pr. fangstår. Hvis et fartøj, der fisker efter andre arter end isfisk, når tærsklen for isfisk på 0,5 ton, lukkes Williams Ridge-området for disse fartøjer i den fangstperiode, der er fastsat i stk. 1, litra a). (3)Flagmedlemsstaterne sender daglige rapporter om deres fangster af isfisk til Kommissionen ved hjælp af modellen i bilag III til bevarelses- og forvaltningsforanstaltning 2021/15 med efterfølgende ændringer. Kommissionen videresender uden ophold disse oplysninger til SIOFA's sekretariat. KAPITEL III

BESKYTTELSE AF MARINE ARTER Artikel 11

Store pelagiske drivgarn og dybhavsnedgarn Det er forbudt at anvende store pelagiske drivgarn og dybhavsnedgarn i området. Artikel 12

Dybhavshajer (1)EU-fiskerfartøjer må ikke fiske efter de arter af dybhavshajer, der er opført i bilag III. (2)EU-fiskerfartøjer skal registrere og indsende datarapporter i overensstemmelse med bilag IV (datastandarder) for alle dybhavshajer til det lavest mulige taksonomiske niveau. Artikel 13

Havfugle (1)EU-fiskerfartøjer, der fisker med langliner til bundfiskeri, træffer følgende afbødende foranstaltninger syd for 25° syd: (a)Placering og lysniveau skal være således indrettet, at belysningen fra fartøjet begrænses mest muligt, idet der tages hensyn til sikker drift af fartøjet og besætningens sikkerhed. (b)Oplysninger om fugle, der kolliderer med fartøjet eller bliver fanget i fartøjets redskaber, registreres i overensstemmelse med bilag B — Observatørdata i bevarelses- og forvaltningsforanstaltning 2022/02 med efterfølgende ændringer.

(c)Der bør gøres alt, hvad der er muligt, for at fugle, der fanges levende under fiskeriet, kan overleve og slippes fri, og for i tilfælde af langlinefiskeri at fjerne kroge, hvis det er muligt uden at fuglenes liv derved bringes i fare. (2)EU-fiskerfartøjer, der fisker med langliner til bundfiskeri, træffer desuden følgende afbødende foranstaltninger syd for 25° syd: (a)Ethvert fartøj, der fanger i alt tre (3) havfugle i et enkelt fangstår, må med umiddelbar virkning kun foretage sætning om natten (dvs. udelukkende sætning mellem tusmørke om aftenen og tusmørke om morgenen (nautisk)). (b)Der skal i overensstemmelse med bilag V som minimum anvendes én skræmmeline ved sætning af langliner, og der skal anvendes mindst én anordning, som holder fugle på afstand, jf. specifikationerne i bilag VI, for at forhindre fugle i at trænge ind i indhalingsområdet, i det omfang vejret tillader det. (c)Der må ikke udledes affald eller foretages udsmid umiddelbart før og under anvendelsen eller indhalingen af fiskeredskaber. (d)Fiskerfartøjer, der anvender automatiserede langliner, skal montere synk på kroglinen eller anvende krogliner med indlejret synk, når de sætter langliner. (e)Fiskerfartøjer, der følger den spanske metode, skal frigive synkene, før der opnås spænding på linen. Der anvendes traditionelle synk (af sten eller beton) med en masse på mindst 8,5 kg med intervaller på højst 40 m, eller der anvendes traditionelle synk på mindst 6 kg med intervaller på højst 20 m, eller der anvendes faste stålsynk med en masse på mindst 5 kg med intervaller på højst 40 meter. (f)Fiskerfartøjer, der udelukkende benytter tavselinemetoden (ikke en blanding af tavseliner og den spanske metode inden for samme langline), må kun anvende synk i enden af sidelinerne på tavselinen. Synkene skal være traditionelle synk på mindst 6 kg eller massive stålsynk på mindst 5 kg. (g)Fiskerfartøjer, der skifter mellem den spanske metode og tavselinemetoden, skal anvende: (a)i forbindelse med den spanske metode: synkene skal være i overensstemmelse med litra f) (b)i forbindelse med tavselinemetoden: synkene skal enten være traditionelle synk på 8,5 kg eller stålsynk på 5 kg fastgjort til krogenden af alle sideliner på tavselinen med højst 80 meter mellem hvert synk. (3)Uanset stk. 2 træffer EU-fiskerfartøjer på under 25 meter, der fisker med langliner til bundfiskeri, mindst en af følgende foranstaltninger: (a)Der skal (i overensstemmelse med bilag V) som minimum anvendes én skræmmeline ved sætning af liner, og der skal anvendes mindst én anordning, som holder fugle på afstand (jf. specifikationerne i bilag VI) for at forhindre fugle i at trænge ind i indhalingsområdet, i det omfang vejret tillader det. (b)Fiskerfartøjer, der anvender automatiserede langliner, skal montere synk på kroglinen eller anvende krogliner med indlejret synk, når de sætter langliner. Langliner med indlejret synk skal som minimum være på 50 g/m eller som minimum veje 5 kg, der er fastgjort til langliner uden indlejret synk med 50-60 meter mellem hvert synk. (c)Liner sættes kun om natten (mellem tusmørke om aftenen og tusmørke om morgenen (nautisk)). De nøjagtige tidspunkter for nautisk tusmørke findes i Nautical Almanac's tabeller for den pågældende breddegrad, lokaltid og dato. KAPITEL IV

OVERVÅGNINGS- OG KONTROLFORANSTALTNINGER Artikel 14

Fartøjsovervågningssystem (FOS) (1)EU-fiskerfartøjer må ikke sejle ind i området med en defekt satellitsporingsanordning. (2)Medlemsstaterne sikrer, at anordningen i tilfælde af tekniske fejl eller funktionssvigt i den satellitsporingsanordning, der er monteret om bord på et fartøj, som fører deres flag, repareres eller udskiftes senest en måned efter en teknisk fejl eller et funktionssvigt. (3)Hvis fangstrejsen varer mere end en måned, skal reparationen eller udskiftningen finde sted så hurtigt som praktisk muligt efter fartøjets havneanløb. Hvis satellitsporingsanordningen ikke er blevet repareret eller udskiftet senest 90 dage efter en teknisk fejl eller et funktionssvigt, skal flagmedlemsstaten pålægge fartøjet at indstille fiskeriet, stuve alle fiskeredskaber og omgående vende tilbage til havnen for at få foretaget reparationerne.

Artikel 15

Ind- og udsejlingsmeddelelser EU-fiskerfartøjer, der har tilladelse til at fiske i området, underretter via e-mail eller på anden måde SIOFA's sekretariat inden for 24 timer i det format, der er angivet i bilag I til bevarelses- og forvaltningsforanstaltning 2019/10 med efterfølgende ændringer, om hver indsejling i eller udsejling af området. Artikel 16

Fiskerfartøjers dokumenter og mærkning (1)Medlemsstaterne sikrer, at: (a)fartøjer, der fører deres flag, medfører gyldige fiskeritilladelsesdokumenter, der er udstedt af deres kompetente myndighed i overensstemmelse med artikel 4, stk. 1, og gyldige dokumenter udstedt af deres kompetente myndighed med de ajourførte oplysninger, der er anført i artikel 4, stk. 2 (b)fartøjer, der fører deres flag, er mærket på en sådan måde, at de let kan identificeres, og om muligt mærket efter almindeligt anerkendte internationale standarder såsom FAO's standardspecifikation for mærkning og identifikation af fiskerfartøjer, jf. artikel 8 i Rådets forordning (EF) nr. 1224/2009 (c)faststående redskaber, der anvendes af fartøjer, som fører deres flag, er mærket som krævet i artikel 8 i Rådets forordning (EF) nr. 1224/2009 (a)enderne af net, liner og redskaber, der er fastgjort til havbunden, er forsynet med flag- eller radarreflektorbøjer om dagen og lysbøjer om natten af en sådan beskaffenhed, at de kan angive deres position og størrelse. Lysene bør være synlige i en afstand af mindst to sømil i god sigtbarhed (b)markeringsbøjer og lignende genstande, der flyder på overfladen, og som har til formål at angive de fastgjorte fiskeredskabers position og/eller oprindelse, og hvor det er muligt, selve redskabet er tydeligt mærket med fartøjets navn og internationale radiokaldesignal. (2)Medlemsstaterne giver uden ophold Kommissionen oplysninger om mærkningen af faststående redskaber, der anvendes af fartøjer, som fører deres flag. Kommissionen videresender disse oplysninger til SIOFA's sekretariat. Artikel 17

Bjærgning af efterladte, tabte eller på anden måde kasserede fiskeredskaber (1)Førere af EU-fiskerfartøjer må ikke bevidst efterlade eller på anden måde kassere fiskeredskaber, undtagen af sikkerhedshensyn, navnlig hvis de er i nød, og/eller hvis menneskeliv er i fare. (2)Når førere af EU-fiskerfartøjer underretter deres kompetente myndighed i henhold til artikel 48, stk. 3, i Rådets forordning (EF) nr. 1224/2009, giver de følgende oplysninger: (a)fartøjets navn, IMO-nummer og kaldesignal (b)type efterladte, tabte eller på anden måde kasserede redskaber (c)mængden af efterladte, tabte eller på anden måde kasserede redskaber (d)det tidspunkt, hvor redskaberne blev efterladt, tabt eller på anden måde kasseret (i overensstemmelse med bilag IV) (e)den position (længdegrad/breddegrad), hvor redskaberne blev efterladt, tabt eller på anden måde kasseret (i overensstemmelse med bilag IV) (f)foranstaltninger, som fartøjet har truffet for at bjærge tabte redskaber (g)om muligt indberetning af de omstændigheder, der førte til, at redskaberne blev efterladt, tabt eller på anden måde kasseret.

(3)Efter bjærgning af efterladte, tabte eller på anden måde kasserede fiskeredskaber underretter førere af EU-fiskerfartøjer deres kompetente myndighed om følgende: (a)navnet, IMO-nummeret og kaldesignalet for det fartøj, der har bjærget redskaberne (b)navnet, IMO-nummeret og kaldesignalet for det fartøj, der efterlod, tabte eller på anden måde kasserede redskaberne (såfremt dette er kendt) (c)den redskabstype, der bjærges (d)mængden af bjærgede redskaber (e)det tidspunkt, hvor redskaberne blev bjærget (i overensstemmelse med bilag IV) (f)den position (længdegrad/breddegrad), hvor redskaberne blev bjærget (i overensstemmelse med bilag IV) (g)om muligt fotografier af de bjærgede redskaber. (4)Flagmedlemsstaten giver uden ophold Kommissionen de oplysninger, der er omhandlet i stk. 2 og 3. (5)Kommissionen sender uden ophold meddelelsen i til SIOFA's sekretariat. Artikel 18

Udtømning af plast (1)Det er forbudt for EU-fartøjer at tømme plast af enhver art, herunder, men ikke begrænset til, syntetisk tovværk, syntetiske fiskenet, skraldeposer af plast og forbrændingsaske fra plastprodukter, ud i havet. Al plast om bord skal opbevares om bord på fartøjet, indtil den kan bortskaffes i passende modtagefaciliteter i havnen. (2)Stk. 1 finder ikke anvendelse på: (a)udtømning af plast fra et fartøj, når dette er nødvendigt for at sikre et skibs og de ombordværende personers sikkerhed eller for at redde menneskeliv på havet (b)utilsigtet tab af plast, syntetiske tovværk og fiskenet fra et fartøj, forudsat at der er truffet alle rimelige forholdsregler for at undgå et sådant tab. Artikel 19

Omladninger og overførsler til havs (1)EU-fiskerfartøjer må kun foretage omladninger til havs af fiskeressourcer med andre fartøjer, der er opført i registret. (2)EU-fiskerfartøjer, der foretager omladning til havs som omhandlet i stk. 1, skal: (a)mindst syv dage i forvejen underrette den kompetente myndighed i deres flagmedlemsstat om påbegyndelsen af en periode på 14 dage, hvor omladningen til havs efter planen skal finde sted; underretningen foretages ved brug af den omladningsmeddelelse, der er fastsat i bilag II til bevarelses- og forvaltningsforanstaltning 2019/10 med efterfølgende ændringer (b)24 timer i forvejen ved brug af nævnte omladningsmeddelelse underrette den kompetente myndighed i deres flagmedlemsstat om det forventede tidspunkt for omladning til havs

(c)senest 24 timer efter omladningen meddele deres kompetente myndighed alle operationelle oplysninger, jf. omladningserklæringen i bilag IV til bevarelses- og forvaltningsforanstaltning 2019/10 med efterfølgende ændringer. (3)For så vidt angår stk. 2 sikrer medlemsstaterne, at: (a)deres kompetente myndighed videregiver de meddelelser, der er omhandlet i stk. 2, litra a) og b), til Kommissionen, som uden ophold videresender dem til SIOFA's sekretariat (b)der er en godkendt upartisk og kvalificeret observatør om bord på det modtagende eller det lossende fartøj, som så vidt muligt skal overvåge omladningen og så vidt muligt udfylde logbladet som vist i omladningslogbladet i bilag III til bevarelses- og forvaltningsforanstaltning 2019/10 med efterfølgende ændringer, idet der angives oplysninger om mængder af arter (FAO-art/gruppekode/videnskabeligt navn) for alle fiskeressourcer, der omlades (c)den i litra b) omhandlede observatør fremsender en kopi af nævnte omladningslogblad til den kompetente myndighed med ansvar for det observerede fartøj (d)deres kompetente myndighed sender observatøroplysningerne fra det i litra c) omhandlede omladningslogblad til Kommissionen senest ti dage efter, at observatøren er gået fra borde observatøren sender observatøroplysningerne fra nævnte omladningslogblad til SIOFA's sekretariat senest 15 dage efter, at vedkommende er gået fra borde. (4)EU-fiskerfartøjer, der som det lossende eller modtagende fartøj foretager overførsel af brændstof, besætning, redskaber eller andre forsyninger til havs, skal, hvis et eller begge fartøjer har deltaget i eller har til hensigt at deltage i fiskeri i området under den pågældende fangstrejse, underrette deres kompetente myndighed mindst 24 timer forud for den planlagte overførsel undtagen i nødstilfælde. (5)De meddelelser, der er omhandlet i stk. 4, skal indeholde de relevante tilgængelige oplysninger om overførslen i overensstemmelse med den meddelelse om overførsel, der er fastsat i bilag V til bevarelses- og forvaltningsforanstaltning 2019/10 med efterfølgende ændringer. (6)Flagmedlemsstatens kompetente myndighed videregiver meddelelsen til Kommissionen, som uden ophold videresender den til SIOFA's sekretariat. (7)EU-fiskerfartøjer giver alle de operationelle oplysninger om overførslen til den kompetente myndighed i deres flagmedlemsstat, jf. overførselserklæringen i bilag VI til bevarelses- og forvaltningsforanstaltning 2019/10 med efterfølgende ændringer. Flagmedlemsstatens kompetente myndighed videregiver inden for 24 timer efter overførslen meddelelsen til Kommissionen, som uden ophold videresender den til SIOFA's sekretariat. (8)Hver flagmedlemsstat, der er involveret i en omladning eller overførsel til havs, træffer passende foranstaltninger til at verificere nøjagtigheden af de oplysninger, der modtages i henhold til denne artikel. Artikel 20

Overvågning af omladninger i havn (1)EU-fiskerfartøjer må kun foretage omladninger i en havn, hvis de har indhentet en forhåndstilladelse fra deres flagmedlemsstat og havnestaten. (2)For hver omladning af fiskeressourcer i havn giver den kompetente myndighed i flagmedlemsstaten med ansvar for det lossende fartøj mindst 24 timer i forvejen følgende oplysninger til havnestaten og, hvis den kendes, det modtagende fartøjs flagstat: (a)dato, tidspunkt og havn for omladningen (b)det lossende omladningsfartøjs navn og flag (c)det modtagende fartøjs navn og flag (d)fiskeressourcernes vægt (kg) fordelt på de arter (FAO-art/gruppekode/videnskabeligt navn), der skal omlades. (3)Den kompetente myndighed i et modtagende fartøjs flagmedlemsstat underretter havnestatens kompetente myndighed om mængderne af fiskeressourcer om bord på fartøjet 24 timer før omladningen og igen 24 timer efter omladningen. (4)Det lossende fartøjs flagmedlemsstat stiller krav om, at fartøjet senest 24 timer efter omladningen indgiver en omladningserklæring som fastsat i bilag IV til bevarelses- og forvaltningsforanstaltning 2019/10 med efterfølgende ændringer til sin kompetente myndighed og havnestatens kompetente myndighed og sender en kopi til det modtagende fartøj.

(5)Den kompetente myndighed i et modtagende fartøjs flagmedlemsstat indsender 48 timer før landing af de omladede fiskeressourcer en kopi af den modtagne omladningserklæring til den kompetente myndighed i den havnestat, hvor landingen finder sted. (6)Hver flagmedlemsstat, der er involveret i omladning i havn, træffer passende foranstaltninger til at verificere nøjagtigheden af de oplysninger, der modtages i henhold til denne artikel. Artikel 21

Indberetning af omladninger og overførsler til havs (1)Medlemsstaterne giver hvert år Kommissionen følgende oplysninger om hver omladning og overførsel til havs foretaget af fartøjer, der fører deres flag, mindst 30 dage før hvert møde i tilsynsudvalget for så vidt angår deres aktiviteter i de seneste 12 måneder: (a)dato, klokkeslæt og sted for omladning eller overførsel i overensstemmelse med specifikationerne i bevarelses- og forvaltningsforanstaltning 2022/02 (datastandarder) med efterfølgende ændringer (b)fartøjsnavn, flagstat og registreringsnummer/kaldesignal for de omladende eller overførende fartøjer (c)mængden i ton af alle de fiskeressourcer, herunder arts-/gruppenavn (FAO-art/gruppekode/videnskabeligt navn), der omlades (d)overførselstype og beskrivelse af overførslen (e)andre relevante oplysninger. (2)Kommissionen sender de i stk. 1 omhandlede oplysninger til SIOFA's sekretariat senest 14 dage før hvert møde i tilsynsudvalget. Artikel 22

Mærkning af frosne fiskevarer Medlemsstaterne sikrer, at alle arter, der er fanget i området, ved forarbejdning mærkes på følgende måde: (a)Alle fiskeressourcer eller fiskevarer, der stammer fra fiskeri, og som opbevares om bord, skal, når de fryses, identificeres ved hjælp af en letlæselig etiket eller et letlæseligt stempel. Arterne (f.eks. almindeligt navn/videnskabeligt navn/FAO-3-alfa-kode/FAO alfa-3-kode/koder som defineret af SIOFA's videnskabelige komité), præsentation, produktionsdato og identifikationsnummer på fangstfartøjet skal fremgå af etiketten eller stemplet på hver kasse, karton, beholder, sæk eller blok (i det følgende benævnt "pakning") af frosne fiskeressourcer eller fiskevarer hidrørende fra fiskeri. Hvis en pakning indeholder flere arter, skal etiketten eller stemplet angive alle de arter, der er indeholdt i pakningen, samt mængden i kilogram (b)Etiketter fastgøres forsvarligt, stemples, fortrykkes eller skrives på pakninger på stuvningstidspunktet og skal være af en størrelse, der klart kan læses af kontrollørerne under deres normale arbejde. (c)Etiketter mærkes med blæk på en baggrund i kontrastfarve. (d)Hver pakning må kun indeholde én art (almindeligt navn/videnskabeligt navn/FAO 3-alfa-kode eller -koder som defineret af den videnskabelige komité), medmindre pakningen: (a)indeholder små mængder af blandede arter bestemt til konsum, som ikke overstiger 25 kg af en enkelt art pr. sæt, eller (b)indeholder fiskeressourcer, der er bestemt til anden anvendelse end konsum (f.eks. fiskemel). Ordlyden "Ikke til konsum" skal fremgå af etiketten. (e)De pakninger, der er omhandlet i litra d), skal opbevares om bord på fiskerfartøjet på en sådan måde, at observatører og kontrollører kan udføre deres respektive opgaver. Observatørerne skal, når de er om bord, registrere vægt og artssammensætningen i pakninger, der indeholder flere arter. (f) Bestemmelserne i litra d) begrænser ikke indsamlingen og indberetningen af de data, der kræves i henhold til bilag IV.

Artikel 23

Videnskabeligt observatørprogram Medlemsstaterne sikrer, at de videnskabelige observatører, der er om bord på fartøjer, som fører deres flag, og som fisker i området, er kvalificerede og har tilladelse til at udføre deres opgaver og registrere eventuelle efterspurgte data. KAPITEL V

KONTROL AF TREDJELANDSFARTØJER I MEDLEMSSTATERNES HAVNE OG PÅ ÅBENT HAV Artikel 24

Observation og identifikation af ikke-CCP-fartøjer (1)Medlemsstaterne sikrer, at fartøjer, der fører deres flag, indberetter tilfælde af fiskeri i området, herunder omladning, som formodes udøvet af fartøjer, der fører et flag tilhørende en stat eller en fiskerienhed, der ikke er part i eller på anden måde er samarbejdende part i aftalen. Medlemsstaterne sikrer, at rapporter fra de fartøjer, der fører deres flag, så vidt muligt indeholder følgende oplysninger: (a)fartøjets navn (b)fartøjets registreringsnummer/kaldesignal (c)fartøjets flagstat (d)observationsdato, klokkeslæt og position i overensstemmelse med de standarder for specifikation af data, der er beskrevet i bevarelses- og forvaltningsforanstaltning 2022/02 med efterfølgende ændringer (e)alle andre relevante oplysninger om det observerede fartøj, herunder fotografier. (2)Medlemsstaterne videregiver de i stk. 1 angivne oplysninger til Kommissionen. Kommissionen videresender disse oplysninger til SIOFA's sekretariat. Artikel 25

Havneforanstaltninger (1)Medlemsstaterne stiller krav om, at fartøjer, der fører deres flag, samarbejder med havnestaten om inspektioner, der udføres i henhold til denne forordning, aftalen eller bevarelses- og forvaltningsforanstaltningerne. (2)Havnemedlemsstaterne opretholder en effektiv havnestatskontrolordning for alle fartøjer, der har udøvet fiskeri i området, undtagen containerfartøjer, der ikke transporterer fiskeressourcer. Containerfartøjer, der transporterer fiskeressourcer, er kun omfattet af havnestatskontrolforanstaltninger, når sådanne fiskeressourcer tidligere er blevet landet, forudsat at der ikke er indlysende grunde til at antage, at fartøjet har udøvet fiskerirelaterede aktiviteter til støtte for IUU-fiskeri. (3)Hvis en medlemsstat har indlysende grunde til at tro, at et fartøj, der fører dens flag, har udøvet IUU-fiskeri og søger at anløbe eller befinder sig i en anden CCP's havn, anmoder den om nødvendigt havnestaten om at inspicere fartøjet eller træffe andre passende foranstaltninger. (4)Hvis en medlemsstat efter havnestatsinspektionen modtager en inspektionsrapport, hvoraf det fremgår, at der er indlysende grunde til at tro, at et fartøj, der fører dens flag, har udøvet IUU-fiskeri, skal den omgående foretage en tilbundsgående undersøgelse af sagen og, hvis der foreligger tilstrækkelig dokumentation, uden ophold træffe håndhævelsesforanstaltninger i overensstemmelse med EU-retten og national ret. (5)Medlemsstaterne underretter Kommissionen om de foranstaltninger, de har truffet over for fartøjer, der fører deres flag, og hvorom det på grundlag af havnestatsforanstaltninger truffet i henhold til denne forordning er konstateret, at de har udøvet IUU-fiskeri. Kommissionen videresender disse oplysninger til SIOFA's sekretariat. (6)Medlemsstaterne forelægger Kommissionen en rapport om de foranstaltninger, de har truffet som havne- eller flagstater i henhold til stk. 3. (7)Medlemsstaterne sender de i stk. 5 og 6 omtalte rapporter til Kommissionen senest 30 dage før hvert ordinære møde i tilsynsudvalget. Kommissionen videresender disse rapporter til SIOFA's sekretariat senest 14 dage før det ordinære møde i tilsynsudvalget. (8)Medlemsstater, der ønsker at give tredjelandsfiskerfartøjer adgang til deres havne, udpeger:

(a)den havn, som tredjelandsfiskerfartøjer kan anmode om tilladelse til at anløbe, jf. artikel 5 i forordning (EF) nr. 1005/2008 (b)et kontaktpunkt til modtagelse af den forhåndsmeddelelse, der skal gives i henhold til artikel 6 i Rådets forordning (EF) nr. 1005/2008 (c)et kontaktpunkt med henblik på modtagelse af inspektionsrapporter, jf. artikel 11, stk. 3, i Rådets forordning (EF) nr. 1005/2008. (9)Medlemsstaterne giver Kommissionen meddelelse om eventuelle ændringer af listen over udpegede havne og kontaktpunkter, senest 45 dage før ændringerne træder i kraft. Kommissionen fremsender oplysningerne herom til SIOFA's sekretariat, senest 30 dage før ændringerne træder i kraft. (10)Medlemsstaterne sikrer, at deres udpegede havne har tilstrækkelig kapacitet til at foretage inspektioner i overensstemmelse med kravene i aftalen og denne forordning. Artikel 26

Forhåndsmeddelelse om tredjelandsfartøjers havneanløb og tilladelse af eller afslag på havneanløb (1)Hver havnemedlemsstat skal, inden den giver et tredjelandsfartøj adgang til sin havn, som minimum stille krav om de oplysninger, der er anført i bilag I til bevarelses- og forvaltningsforanstaltning 2020/08 med efterfølgende ændringer, sammen med datoerne for fangstrejsen, som skal forelægges mindst tre arbejdsdage før det forventede ankomsttidspunkt i havnen. Hvis der er tale om ferske fiskevarer om bord på fartøjet, skal oplysningerne gives fire timer før det forventede ankomsttidspunkt. (2)Hvis det tredjelandsfartøj, der anmoder om havneanløb, har fiskevarer om bord, stiller havnemedlemsstaten krav om, at de i stk. 1 omhandlede oplysninger ledsages af en fangstattest, der er valideret i overensstemmelse med kapitel III i forordning (EF) nr. 1005/2008. (3)Efter at have modtaget de oplysninger, der kræves i henhold til stk. 1 og, hvor det er relevant, stk. 2, beslutter havnemedlemsstaten, om tredjelandsfartøjet skal gives tilladelse til eller nægtes adgang til sin havn, og meddeler denne beslutning til fartøjsføreren eller til fartøjets repræsentant. (4)I tilfælde af indsejlingstilladelse stiller havnemedlemsstatens kompetente myndighed krav om, at fartøjsføreren eller fartøjets repræsentant ved fartøjets ankomst i havnen forelægger fartøjets indsejlingstilladelse. (5)I tilfælde af afslag på indsejling underretter havnemedlemsstatens kompetente myndighed fartøjets flagstat og Kommissionen om sin afgørelse. Kommissionen videresender disse oplysninger til SIOFA's sekretariat. (6)Hvis en havnemedlemsstat har bevis for, at et fartøj, der anmoder om at anløbe dens havn, har udøvet IUU-fiskeri, f.eks. at det er opført på en liste over fartøjer, der udøver IUU-fiskeri, der er vedtaget af SIOFA, andre CCP'er, andre regionale fiskeriforvaltningsorganisationer eller Kommissionen for Bevarelse af de Marine Levende Ressourcer i Antarktis (CCAMLR), skal den nægte det pågældende fartøj at anløbe dens havne. (7)En havnemedlemsstat kan tillade, at et fartøj som omhandlet i stk. 6 anløber dens havne udelukkende med henblik på at inspicere det og træffe andre passende foranstaltninger i overensstemmelse med folkeretten, der er mindst lige så effektive som et afslag på havneanløb med hensyn til at forebygge, afværge og standse IUU-fiskeri. Hvis et sådant fartøj af en eller anden grund allerede befinder sig i havnen, skal havnemedlemsstaten nægte det at benytte sine havne til landing, omladning, emballering og forarbejdning af fiskeressourcer og til andre havnetjenester, herunder bl.a. påfyldning og levering af brændstof, vedligeholdelse og tørdokning. Artikel 27, stk. 2 og 3, finder tilsvarende anvendelse i disse tilfælde. Artikel 27

Tredjelandsfartøjers anvendelse af havne (1)Hvis et tredjelandsfartøj har anløbet en af dens havne, skal en havnemedlemsstat i henhold til EU-retten og national ret og i overensstemmelse med folkeretten, herunder aftalen, nægte anvendelse af havnen til landing, omladning, emballering og forarbejdning af fiskeressourcer, der ikke tidligere er blevet landet, og til andre havnetjenester, herunder bl.a. påfyldning og levering af brændstof, vedligeholdelse og tørdokning, hvis: (a)fartøjet ikke har en gyldig og gældende tilladelse til at udøve fiskeri eller fiskerirelaterede aktiviteter, som kræves af dets flagstat, eller (b)den stat, hvis flag fartøjet fører, ikke inden for en rimelig frist efter anmodning fra havnestaten bekræfter, at fiskeressourcerne om bord er fanget i overensstemmelse med aftalen og bevarelses- og forvaltningsforanstaltningerne, eller (c)der er rimelig grund til at antage, at fartøjet på anden måde har udøvet IUU-fiskeri, herunder til støtte for et fartøj, medmindre fartøjets ejer/driftsansvarlige kan bevise: (a)at ejeren/den driftsansvarlige handlede på en måde, der var i overensstemmelse med de relevante bevarelses- og forvaltningsforanstaltninger, eller (b)i tilfælde af forsyning af fartøjet til havs med besætningsmedlemmer, brændstof, redskaber og andre forsyninger, at fartøjet på forsyningstidspunktet ikke var et fartøj som omhandlet i artikel 26, stk. 6.

(2)Uanset stk. 1 må havnemedlemsstater ikke nægte et fartøj som omhandlet i nævnte stykke anvendelse af havnetjenester: (a)der er væsentlige for besætningens sikkerhed eller sundhed eller for fartøjets sikkerhed, forudsat at disse behov er behørigt dokumenteret, eller (b)til ophugning af fartøjet, hvis det er relevant. (3)Hvis en havnemedlemsstat har nægtet anvendelsen af sin havn i overensstemmelse med stk. 1, underretter den straks den stat, hvis flag fartøjet fører, og Kommissionen, som straks videresender disse oplysninger til SIOFA's sekretariat. (4)En havnemedlemsstat trækker kun et afslag på anvendelse af sine havne, jf. stk. 1, tilbage, hvis der er bevis på, at de årsager, der lå til grund for afslaget, var utilstrækkelige eller fejlagtige, eller at de ikke længere er relevante. (5)Hvis en havnemedlemsstat har trukket sit afslag tilbage i henhold til stk. 4, underretter den straks den stat, hvis flag fartøjet fører, og Kommissionen, som straks videresender disse oplysninger til SIOFA's sekretariat. Artikel 28

Havneinspektioner (1)Havnemedlemsstaterne sikrer, at inspektioner af alle fartøjer i deres havne udføres af kontrollører, der er behørigt autoriseret, uddannet og bekendt med denne forordning, aftalen og de relevante bevarelses- og forvaltningsforanstaltninger. (2)For så vidt angår programmer for uddannelse af kontrollører tager havnemedlemsstaterne hensyn til de elementer, der er anført i bilag II til bevarelses- og forvaltningsforanstaltning 2020/08 med efterfølgende ændringer. (3)Alle fiskerfartøjer, der transporterer eller lander isfisk, og som anløber EU's havne, skal gøres til genstand for inspektion. (4)Ud over artikel 9 i forordning (EF) nr. 1005/2008 inspicerer havnemedlemsstaterne tredjelandsfartøjer i deres havne, når: (a)der foreligger en anmodning fra en anden CCP, en relevant regional fiskeriforvaltningsorganisation eller CCAMLR eller Kommissionen om inspektion af et bestemt fiskerfartøj, navnlig hvis en sådan anmodning ledsages af dokumentation for, at det pågældende fiskerfartøj har udøvet IUU-fiskeri, og der er indlysende grunde til at formode, at fiskerfartøjet har udøvet IUU-fiskeri (b)et fartøj ikke har forelagt de oplysninger, der kræves i henhold til artikel 26, stk. 1. (5)Forud for inspektionen forelægger kontrolløren et passende identitetsdokument for fartøjsføreren. (6)Havnemedlemsstaterne sikrer, at inspektion af fartøjer i deres havne udføres i overensstemmelse med procedurerne i bilag III til bevarelses- og forvaltningsforanstaltning 2020/08 med efterfølgende ændringer. (7)Havnemedlemsstaten kan anmode kontrollører fra andre CCP'er om sammen med dens egne kontrollører at observere inspektionen af landinger eller omladninger af fiskeressourcer, der er fanget af tredjelandsfartøjer. (8)Inspektionerne skal finde sted senest 72 timer efter havneanløb, medmindre vejrforholdene eller andre omstændigheder gør fartøjets indsejling til inspektion usikker. I sådanne tilfælde skal inspektionen finde sted så hurtigt som muligt, og årsagen til forsinkelsen skal fremgå af inspektionsrapporten, og rapporten skal udarbejdes hurtigt. (9)Havnemedlemsstaten sørger for, at dens kontrollører gør deres yderste for at undgå unødig forsinkelse af et fartøj, idet det sikres, at inspektionen foretages således, at den er til mindst mulig gene og ulejlighed for fartøjet og ikke går ud over fiskens kvalitet. (10)Havnemedlemsstatens kompetente myndighed sender Kommissionen en skriftlig rapport om resultaterne af hver inspektion, som mindst skal indeholde de oplysninger, der er anført i bilag IV til bevarelses- og forvaltningsforanstaltning 2020/08 med efterfølgende ændringer. Kommissionen sender rapporten til den kompetente myndighed med ansvar for det inspicerede fartøj og til SIOFA's sekretariat. (11)Havnemedlemsstatens kompetente myndighed sender inspektionsrapporten til Kommissionen senest 25 dage efter datoen for inspektionens afslutning eller hurtigst muligt, hvis der eventuelt er opstået problemer med overholdelsen, eller hvis der er problemer, som kræver opmærksomhed fra den kompetente myndighed med ansvar for det inspicerede fartøj. Hvis inspektionsrapporten ikke kan fremsendes inden den angivne frist, meddeler havnemedlemsstaten inden for en tilsvarende frist Kommissionen årsagerne til forsinkelsen og giver den besked om, hvornår rapporten vil blive fremsendt.

(12)Kommissionen videresender inspektionsrapporten til den kompetente myndighed med ansvar for det inspicerede fartøj og SIOFA's sekretariat senest 30 dage efter datoen for inspektionens afslutning eller hurtigst muligt, hvis der eventuelt er opstået problemer med overholdelsen, eller hvis der er problemer, som kræver opmærksomhed fra den kompetente myndighed med ansvar for det inspicerede fartøj. Hvis inspektionsrapporten ikke kan sendes inden den angivne frist, meddeler Kommissionen inden for en tilsvarende frist SIOFA's sekretariat årsagerne til forsinkelsen og giver det besked om, hvornår rapporten vil blive fremsendt. KAPITEL VI

HÅNDHÆVELSE Artikel 29

Overordnede principper (1)Medlemsstaterne kan i området foretage bording og inspektion af fiskerfartøjer, der fører en CCP's flag, og som udøver eller mistænkes for at have udøvet fiskeri. De inspicerende medlemsstater sikrer, at deres autoriserede kontrollører overholder denne forordning ved udførelsen af bording- og inspektionsaktiviteter i henhold til denne forordning. (3)EU-fiskerfartøjer accepterer og understøtter bording og inspektion foretaget af de kontraherende parter i SIOFA. (4)Medlemsstaterne sikrer, at de kan reagere på ethvert tilfælde, hvor et fiskerfartøj, der fører deres flag, eller dets fører eller besætning griber ind i en autoriseret kontrollørs eller et godkendt inspektionsfartøjs arbejde. Artikel 30 Meddelelse til Kommissionen (1)En medlemsstat, der har til hensigt at udføre bording- og inspektionsaktiviteter, underretter Kommissionen herom og fremlægger følgende: (a)for hvert godkendt inspektionsfartøj: (a)oplysninger om fartøjet (navn, beskrivelse, foto, registreringsnummer, registreringshavn, havn markeret på fartøjets skrog, hvis forskellig fra registreringshavnen, internationalt radiokaldesignal), undtagen for militærfartøjer, hvis det ikke er relevant (b)meddelelse om, at inspektionsfartøjet er tydeligt mærket og kan identificeres som værende i offentlig tjeneste og med al tydelighed fører SIOFA's inspektionsflag, jf. bilag 2 til bevarelses- og forvaltningsforanstaltning 2021/14 med efterfølgende ændringer (b)for autoriserede kontrollører, som den udpeger: (a)navn(e) på de myndigheder, der er ansvarlige for bording og inspektion (b)et eksempel på de akkreditiver, der er udstedt til de autoriserede kontrollører (c)meddelelse om, at sådanne autoriserede kontrollører er bekendt med de arter og fiskeriaktiviteter, der skal inspiceres, og med de relevante bestemmelser i denne forordning, aftalen og de gældende bevarelses- og forvaltningsforanstaltninger (d)meddelelse om, at de autoriserede kontrollører har modtaget og afsluttet uddannelse i sikker udførelse af bording- og inspektionsaktiviteter til havs. En sådan uddannelse bør omfatte undervisning i overvindelse af kommunikationsbarrierer og i nedtrapningsteknikker (e)meddelelse om, at autoriserede kontrollører, der medbringer våben, har modtaget og fuldført relevant uddannelse i brugen af disse våben. (2)Medlemsstaterne underretter straks Kommissionen om enhver ændring i de oplysninger, der gives i henhold til det foregående stykke.

(3)Kommissionen videresender de oplysninger, der er modtaget i henhold til stk. 1 og 2, til SIOFA's sekretariat. (4)Uanset artikel 29, stk. 3, kan Kommissionen meddele partsmødet, at denne forordnings bestemmelser om bording og inspektion på åbent hav finder anvendelse i deres helhed mellem EU og en deltagende fiskerienhed som defineret i aftalen. Artikel 31

Procedure for bording og inspektion på åbent hav (1)Godkendte inspektionsfartøjer, der foretager bording og inspektion på åbent hav i området, skal føre SIOFA's inspektionsflag, jf. bilag 2 til bevarelses- og forvaltningsforanstaltning 2021/14 med efterfølgende ændringer, på en klart synlig måde. (2)Autoriserede kontrollører skal medbringe et officielt og gyldigt ID-kort, der identificerer kontrolløren som autoriseret til at foretage bording og inspektion. (3)Et godkendt inspektionsfartøj, der har til hensigt at borde og inspicere et fiskerfartøj i området, som udøver eller mistænkes for at have udøvet fiskeri, skal, inden bordingen og inspektionen påbegyndes: (a)iværksætte en meddelelse til myndighederne med ansvar for fiskerfartøjet, hvis kendt (b)bestræbe sig bedst muligt på at etablere kontakt med fiskerfartøjet via radio, ved hjælp af den relevante internationale signalkode eller ved hjælp af andre accepterede metoder til advarsel af fartøjet (c)give fiskerfartøjet følgende oplysninger til identifikation som et godkendt inspektionsfartøj: navn, registreringsnummer, internationalt radiokaldesignal, myndighed med ansvar for inspektionsfartøjet og kontaktfrekvens (d)meddele fartøjsføreren sin hensigt om at borde og inspicere fartøjet i henhold til denne forordning. (4)Når autoriserede kontrollører foretager bording og inspektion, bestræber de sig bedst muligt på at kommunikere med fiskerfartøjets/-fartøjernes fører på en måde, som fartøjsføreren kan forstå. Hvis det er nødvendigt for at lette kommunikationen mellem de autoriserede kontrollører og fiskerfartøjets fører, anvender de autoriserede kontrollører de relevante dele af det standardiserede spørgeskema i bilag 3 til bevarelses- og forvaltningsforanstaltning 2021/14 med efterfølgende ændringer og de oversættelser, der er offentliggjort på SIOFA's websted. (5)Autoriserede kontrollører skal have beføjelse til at inspicere, indsamle dokumentation og prøver og registrere oplysninger om fiskerfartøjet, dets licens, redskaber, udstyr, fangst- og produktionsregistre, faciliteter, fiskeressourcer og andre dokumenter, der kan være relevante for at kontrollere overholdelsen af denne forordning. (6)De inspicerende medlemsstater sikrer, at højst fire autoriserede kontrollører udpeges som en del af et bordinghold fra et godkendt inspektionsfartøj, medmindre den øverstbefalende for det godkendte inspektionsfartøj beslutter, at der er behov for yderligere autoriserede kontrollører på grund af inspektionens forventede kompleksitet. Under alle omstændigheder må bordingholdet kun omfatte det antal autoriserede kontrollører, der er nødvendigt for at foretage en effektiv og sikker inspektion. (7)De inspicerende medlemsstater sikrer, at bording og inspektion udføres på en måde: (a)der forhindrer risici for fiskerfartøjernes og besætningens sikkerhed, herunder ved at sikre, at det godkendte inspektionsfartøj opretholder en sikker afstand til fiskerfartøjet under inspektionen (b)der ikke i urimelig grad forstyrrer fiskerfartøjets lovlige aktiviteter (c)der forhindrer handlinger, som er til skade for fiskeredskaber eller forringer kvaliteten af fangsten (d)der ikke skader fiskerfartøjets officerer, besætning eller observatører. (8)I forbindelse med bording og inspektion skal hver autoriseret kontrollør: (a)forevise sit ID-kort for fartøjsføreren

(b)afholde sig fra at forstyrre fartøjsførerens mulighed for at kommunikere med myndighederne med ansvar for fiskerfartøjet (c)indsamle og dokumentere ethvert bevis, som efter vedkommendes opfattelse tyder på en overtrædelse af denne forordning, aftalen eller bevarelses- og forvaltningsforanstaltningerne (d)inden vedkommende forlader fartøjet, fremlægge en kopi for fartøjsføreren af en foreløbig rapport, herunder en elektronisk rapport, om bordingen og inspektionen, som indeholder eventuelle indsigelser eller udtalelser, der kan være på et andet sprog end engelsk, og som fartøjsføreren ønsker at medtage i den foreløbige rapport (e)afslutte inspektionen inden for fire timer efter bordingen, medmindre der er fundet bevis for en alvorlig overtrædelse, eller hvis der er behov for længere tid til at indhente tilhørende dokumentation udstedt af fartøjsføreren. Under særlige omstændigheder relateret til fiskerfartøjets størrelse og de ombordværende fangstmængder kan inspektionen dog strække sig over længere tid end fastsat ovenfor. I en sådan situation må bordingholdet under ingen omstændigheder opholde sig om bord på fiskerfartøjet længere end den tid, der er nødvendig for at gennemføre inspektionen. (9)I forbindelse med bording og inspektion skal EU-fiskerfartøjernes fører og besætning: (a)forhindre sikkerhedsrisici for godkendte inspektionsfartøjer og autoriserede kontrollører (b)acceptere og understøtte en hurtig og sikker bording for de autoriserede kontrollører, når de har fået besked herom, eller når det er blevet meddelt, at de har til hensigt at gå om bord og inspicere (c)samarbejde om og bistå med en sikker inspektion af fartøjet (d)afholde sig fra at angribe, modsætte sig, intimidere, forstyrre, hindre eller forsinke de autoriserede kontrollører i udførelsen af deres opgaver (e)give de autoriserede kontrollører mulighed for straks at kommunikere med besætningen på det godkendte inspektionsfartøj, myndighederne med ansvar for inspektionsfartøjet, eventuelle observatører om bord på fiskerfartøjet samt med fiskerfartøjets besætning og myndighederne med ansvar for fiskerfartøjet, når de er blevet instrueret heri (f)træffe de foranstaltninger, der måtte være nødvendige for at bevare integriteten af enhver forsegling, som kontrollørerne har anbragt, og af eventuel dokumentation om bord (g)sikre kontinuiteten i forbindelse med beviser, hvor forseglinger er blevet fastgjort, og/eller beviser er sikret, og underskrive det relevante afsnit i inspektionsrapporten, der anerkender placeringen af forseglinger (h)indstille fiskeriet, når der anmodes herom, og først genoptage fiskeriet, når: (a)de autoriserede kontrollører har gennemført inspektionen og sikret eventuelle beviser (b)føreren har underskrevet den relevante del af inspektionsrapporten, jf. bilag 1 til bevarelses- og forvaltningsforanstaltning 2021/14 med efterfølgende ændringer, idet dette kan ske i form af en elektronisk signatur (i)stille rimelige faciliteter til rådighed for de autoriserede kontrollører om bord (j)gøre det lettere for de autoriserede kontrollører at komme sikkert og hurtigt fra borde, når de er blevet instrueret heri. (10)Hvis et EU-fiskerfartøjs fører eller besætning nægter at lade en autoriseret kontrollør foretage bording og inspektion i henhold til denne forordning, skal denne person og føreren eller vagthavende officer give en begrundelse for afslaget. (11)Den inspicerende medlemsstat underretter omgående og samtidigt fiskerfartøjets flagstat og Kommissionen om ethvert afslag på, at en autoriseret kontrollør foretager bording og inspektion i henhold til denne forordning, og begrundelsen herfor. Kommissionen sender uden ophold meddelelsen til SIOFA's eksekutivsekretariat. (12)Medmindre almindeligt anerkendte internationale bestemmelser, procedurer og praksis vedrørende sikkerhed til havs gør det nødvendigt at udsætte bordingen og inspektionen, stiller flagmedlemsstaten krav om, at føreren af et fiskerfartøj, der fører dens flag, accepterer bording og inspektion. Hvis fartøjsføreren ikke retter sig efter denne instruks, suspenderer den relevante flagmedlemsstat omgående fartøjets tilladelse til at fiske og pålægger fartøjet omgående at vende tilbage til havnen.

(13)Flagmedlemsstaten underretter omgående Kommissionen om de foranstaltninger, den har truffet under de omstændigheder, der er omhandlet i stk. 12. Kommissionen sender uden ophold disse oplysninger til myndighederne med ansvar for inspektionsfartøjet og SIOFA's eksekutivsekretariat. (14)Anvendelse af magt skal undgås, medmindre og i det omfang det er nødvendigt af hensyn til de autoriserede kontrollørers sikkerhed, eller hvis de autoriserede kontrollører hindres i at udføre deres opgaver. Den anvendte magt må ikke overstige, hvad der med rimelighed kan kræves under de givne omstændigheder. (15)Enhver hændelse, der involverer magtanvendelse, skal omgående og samtidigt indberettes til myndighederne med ansvar for fiskerfartøjet, myndighederne med ansvar for inspektionsfartøjet samt til Kommissionen. Kommissionen sender uden ophold disse oplysninger til SIOFA's eksekutivsekretariat. (16)Brug af våben, der bæres af medlemmer af bordingholdet, er underlagt de begrænsninger for magtanvendelse, som er fastsat i stk. 14. Våben, der bæres af medlemmer af bordingholdet, skal bæres i en ikke-aggressiv stilling under hele bordingen og inspektionen, medmindre andet er påkrævet af hensyn til sikkerheden. Artikel 32

Indberetningsprocedure for bording og inspektion på åbent hav (1)Autoriserede kontrollører udarbejder en rapport om hver bording og inspektion ved brug af datafelterne i formularen til indberetning af bording og inspektion (bilag 1 til bevarelses- og forvaltningsforanstaltning 2021/14 med efterfølgende ændringer). Den inspicerende medlemsstat sender samtidig en elektronisk kopi af bording- og inspektionsrapporten til fiskerfartøjets myndigheder og til Kommissionen senest tre arbejdsdage efter afslutningen af bordingen og inspektionen. Hvis det ikke er teknisk muligt for den inspicerende medlemsstat at forelægge denne rapport for myndighederne med ansvar for fiskerfartøjet og Kommissionen inden for denne frist, underretter den inspicerende medlemsstat samtidigt myndighederne med ansvar for fiskerfartøjet og Kommissionen herom og angiver fristen for indsendelse af rapporten. Kommissionen sender uden ophold rapporten til SIOFA's eksekutivsekretariat. (2)Rapporten skal indeholde den eller de autoriserede kontrollørers navn(e) og myndighed og angive enhver observeret aktivitet eller tilstand, som ifølge de autoriserede kontrollører er i strid med denne forordning, aftalen eller bevarelses- og forvaltningsforanstaltningerne, og angive specifikke faktuelle beviser for hver påstået overtrædelse. (3)Medlemsstaternes kompetente myndigheder forelægger al dokumentation, der er indhentet som følge af en bording- og inspektionsprocedure, for et fiskerfartøjs overtrædelse af denne forordning, aftalen eller bevarelses- og forvaltningsforanstaltningerne for Kommissionen, som videregiver den til myndighederne med ansvar for fiskerfartøjet, således at de kan træffe foranstaltninger. Artikel 33

Alvorlige overtrædelser (1)Med henblik på denne forordning omfatter en alvorlig overtrædelse følgende overtrædelser af denne forordning, aftalen eller bevarelses- og forvaltningsforanstaltningerne: (a)fiskeri uden gyldig licens, godkendelse eller tilladelse udstedt af flagstaten eller manglende fremlæggelse af en gyldig licens, godkendelse eller tilladelse efter anmodning fra en autoriseret kontrollør (b)manglende registrering af indsats-, fangst- og fangstrelaterede data i overensstemmelse med indberetningskrav eller betydelig fejlrapportering af indsats-, fangst- og/eller fangstrelaterede data (c)fiskeri i et lukket område (d)fiskeri i en forbudsperiode (e)forsætlig fangst eller opbevaring af en art i strid med aftalen, denne forordning eller eventuelle gældende bevarelses- og forvaltningsforanstaltninger (f)væsentlig overtrædelse af gældende indsats- og/eller fangstbegrænsninger eller kvoter (g)anvendelse af forbudte fiskeredskaber (h)forfalskning, forsætlig tilsløring eller forsætlig fjernelse af fiskerfartøjets mærkning, identitet og/eller registrering (i)tilsløring, manipulation eller fjernelse af bevismateriale vedrørende en undersøgelse, der gennemføres i henhold til denne forordning eller bevarelses- og forvaltningsforanstaltningerne, herunder forsætligt brud på forseglinger eller bevidst adgang til forseglede områder (j)manglende FOS eller forsætlig manipulation eller deaktivering af FOS

(k)forevisning af forfalskede dokumenter eller forsætlig afgivelse af falske oplysninger til en autoriseret kontrollør, som ville forhindre, at en alvorlig overtrædelse opdages (l)flere overtrædelser, der tilsammen udgør en alvorlig tilsidesættelse af aftalen, denne forordning eller bevarelses- og forvaltningsforanstaltningerne (m)nægtelse af at acceptere eller understøtte en sikker og hurtig bording og inspektion efter instruks fra en autoriseret kontrollør, undtagen som fastsat i artikel 31, stk. 10 (n)overfald, modarbejdelse, intimidering, forstyrrelse eller forsinkelse af en autoriseret kontrollør eller udsættelse af vedkommende for sexchikane (o)manglende overholdelse af kravene til observatørens sikkerhed. (2)Observerer autoriserede kontrollører aktiviteter eller en tilstand i forbindelse med et fiskerfartøj, der kan udgøre en alvorlig overtrædelse som omhandlet i stk. 1, underretter den inspicerende medlemsstat omgående Kommissionen herom. Kommissionen underretter myndighederne med ansvar for fiskerfartøjet direkte og gennem SIOFA's eksekutivsekretariat. (3)Efter modtagelse af en meddelelse om en påstået alvorlig overtrædelse i henhold til stk. 2 sender EU-fiskerfartøjets flagmedlemsstat uden ophold og under alle omstændigheder senest efter tre arbejdsdage et foreløbigt svar til myndighederne med ansvar for inspektionsfartøjet og Kommissionen, som sender det foreløbige svar til SIOFA's eksekutivsekretariat: (a)med meddelelse om, at flagmedlemsstaten vil undersøge den påståede alvorlige overtrædelse, eller (b)med meddelelse om, at myndighederne med ansvar for inspektionsfartøjet har tilladelse til at undersøge den påståede alvorlige overtrædelse. (4)For så vidt angår stk. 3, litra a), forelægger den inspicerende medlemsstat hurtigst muligt Kommissionen den specifikke dokumentation, som dens autoriserede kontrollører har indsamlet, med henblik på fremsendelse til myndighederne med ansvar for fiskerfartøjet. (5)EU-fiskerfartøjets flagmedlemsstat forelægger Kommissionen en undersøgelsesrapport senest en måned efter meddelelsen i stk. 3, og hvis dokumentationen berettiger det, træffer den håndhævelsesforanstaltninger over for det pågældende fiskerfartøj og underretter Kommissionen om sådanne håndhævelsesforanstaltninger senest fire måneder efter datoen for meddelelsen i stk. 3. (6)Kommissionen sender undersøgelsesrapporten til myndighederne med ansvar for inspektionsfartøjet og SIOFA's eksekutivsekretariat senest en måned efter meddelelsen i stk. 3 og underretter dem om eventuelle håndhævelsesforanstaltninger, der er truffet, senest seks måneder efter meddelelsen i stk. 3. (7)For så vidt angår stk. 3, litra b), skal den inspicerende medlemsstat, hvis den beslutter at foretage en undersøgelse, sikre, at den specifikke dokumentation, som dens autoriserede kontrollører indsamler, sammen med resultaterne af eventuelle undersøgelser, umiddelbart efter undersøgelsens afslutning og under alle omstændigheder senest fem måneder efter inspektionsdatoen fremsendes til Kommissionen. Kommissionen sender uden ophold og under alle omstændigheder senest seks måneder efter inspektionsdatoen den indsamlede dokumentation sammen med resultaterne af eventuelle undersøgelser til myndighederne med ansvar for fiskerfartøjet og SIOFA's eksekutivsekretariat. (8)Når en medlemsstat modtager en anmodning om undersøgelse af en påstået alvorlig overtrædelse som omhandlet i denne bestemmelse, giver den relevante medlemsstat uanset stk. 4- 7 Kommissionen et svar, herunder nærmere oplysninger om enhver foranstaltning, der er truffet eller foreslås truffet i forbindelse med den påståede alvorlige overtrædelse, så hurtigt som muligt og under alle omstændigheder senest en måned efter en sådan anmodning. (9)Kommissionen videresender svaret til de øvrige kontraherende parter så hurtigt som muligt og under alle omstændigheder senest to måneder efter en sådan anmodning. Når undersøgelsen er afsluttet, forelægger den relevante medlemsstat også Kommissionen en rapport om resultatet af undersøgelsen; Kommissionen videresender denne til SIOFA's eksekutivsekretariat, der rundsender den til alle CCP'er med henblik på behandling på næste partsmøde. Artikel 34

Bestemmelser om bording og inspektion på åbent hav for ikke-CCP'er (1)De inspicerende medlemsstater sikrer, at deres godkendte inspektionsfartøjer i forbindelse med deres aktiviteter i henhold til denne forordning bestræber sig på at identificere ikkegodkendte eller uidentificerede fartøjer fra ikke-CCP'er, der fisker i området. Medlemsstaterne underretter Kommissionen om sådanne fartøjer, hvorefter denne underretter SIOFA's eksekutivsekretariat herom. (2)Hvis en inspicerende medlemsstats godkendte inspektionsfartøj forsøger at underrette et fiskerfartøj, der er identificeret i henhold til stk. 1, om, at det er blevet observeret eller identificeret som potentielt involveret i fiskeri, der underminerer aftalen eller de gældende bevarelses- og forvaltningsforanstaltninger, sørger den inspicerende medlemsstat for, at denne underretning sendes til Kommissionen. Kommissionen fremsender disse oplysninger til den relevante flagstats myndigheder og til SIOFA's eksekutivsekretariat. (3)Hvis en medlemsstats autoriserede kontrollører anmoder et fiskerfartøj, der er identificeret i henhold til stk. 1, om tilladelse til bording, og fartøjsføreren eller flagstatens myndigheder giver samtykke til bording, sender den inspicerende medlemsstat resultaterne af en eventuel efterfølgende inspektion til Kommissionen. Kommissionen fremsender disse oplysninger til SIOFA's eksekutivsekretariat. Artikel 35

Militærfartøjer

Hvis medlemsstaterne anvender militærfartøjer til at foretage bording og inspektion i henhold til denne forordning, sørger de for, at sådan bording og inspektion udføres sikkert af kontrollører, der er fuldt uddannet i fiskerihåndhævelsesprocedurer og er behørigt autoriseret hertil i henhold til national ret, og at bordinger fra sådanne militærfartøjer foretaget af autoriserede kontrollører er i overensstemmelse med procedurerne i denne forordning. Artikel 36

Oplysninger om fartøjer, der formodes at have udøvet IUU-fiskeri (1)Medlemsstaterne sender hvert år og mindst 110 dage forud for hvert ordinære partsmøde oplysninger til Kommissionen om de fartøjer, der formodes at have udøvet IUU-fiskeri i området, ved brug af rapporteringsformularen i bilag I til bevarelses- og forvaltningsforanstaltning 2022/06 med efterfølgende ændringer ledsaget af al tilgængelig dokumentation for formodningen om IUU-fiskeri. (2)Kommissionen behandler de i stk. 1 omhandlede oplysninger og videresender dem til SIOFA's sekretariat senest 90 dage før hvert ordinære partsmøde. Forud herfor eller samtidig sender Kommissionen enten direkte eller gennem SIOFA's eksekutivsekretariat den berørte flagstat en kopi af de relevante behørigt dokumenterede oplysninger og meddelelse om deres relevans for udkastet til SIOFA's IUU-fartøjsliste med en anmodning om, at flagstaten straks bekræfter modtagelsen af denne meddelelse. Artikel 37

Opførelse af et EU-fiskerfartøj på udkastet til SIOFA's IUU-fartøjsliste (1)Hvis Kommissionen fra SIOFA's sekretariat modtager en officiel meddelelse om, at et EU-fiskerfartøj er opført på udkastet til SIOFA's IUU-fartøjsliste, sender den meddelelsen med tilhørende dokumentation og eventuelle andre dokumenterede oplysninger som forelagt af SIOFA's sekretariat til flagmedlemsstaten, således at den kan fremsætte sine bemærkninger senest 55 dage før det næste ordinære partsmøde. (2)Flagmedlemsstaten sender Kommissionen eventuelle bemærkninger senest 45 dage før det næste ordinære partsmøde, herunder kontrollerbar dokumentation og andre underbyggende oplysninger, der viser, at det fartøj, der er opført på udkastet til SIOFA's IUU-fartøjsliste, hverken har udøvet aktiviteter i strid med bevarelses- og forvaltningsforanstaltningerne eller haft mulighed for at fiske i området. Kommissionen undersøger og videresender eventuelle bemærkninger fra flagmedlemsstaten til SIOFA's sekretariat senest 40 dage før det næste ordinære partsmøde. (3)Så snart flagmedlemsstatens myndigheder har modtaget en meddelelse fra Kommissionen, jf. stk. 1, underretter de fiskerfartøjets ejer om opførelsen på udkastet til SIOFA's IUU-fartøjsliste og om konsekvenserne af, at det bekræftes, at fartøjet opføres på SIOFA's IUU-fartøjsliste, som vedtages af partsmødet. Artikel 38

SIOFA's IUU-fartøjsliste (1)Når SIOFA's IUU-fartøjsliste vedtages af partsmødet, underretter Kommissionen medlemsstaterne, som: (a)underretter ejeren af ethvert fartøj, der fører dens flag, om, at det er opført på SIOFA's IUU-fartøjsliste, og om konsekvenserne af at være opført på SIOFA's IUU-fartøjsliste (b)træffer de foranstaltninger, der er fastsat i artikel 37 i forordning (EF) nr. 1005/2008, over for fiskerfartøjer, der er opført på SIOFA's IUU-fartøjsliste, fra det tidspunkt, hvor Kommissionen giver meddelelse herom, og underretter Kommissionen om disse foranstaltninger (c)forbyder chartring af fartøjer på SIOFA's IUU-fartøjsliste (d)forbyder udskiftning af besætning om bord på fartøjer på SIOFA's IUU-fartøjsliste (e)indsamler alle relevante oplysninger om fartøjer, der er opført på SIOFA's IUU-fartøjsliste, og sender dem til Kommissionen, som videresender dem til SIOFA's sekretariat med henblik på udveksling med andre CCP'er. (2)Hvis et fartøj, der er opført på SIOFA's IUU-fartøjsliste, af en eller anden grund befinder sig i en EU-havn, skal havnemedlemsstaten nægte det pågældende fartøj at benytte sine havne til landing, omladning, emballering og forarbejdning af fisk og til andre havnetjenester, herunder bl.a. påfyldning og levering af brændstof, vedligeholdelse og tørdokning, undtagen i de tilfælde, der er omhandlet i artikel 37, stk. 5, 6 og 11, i forordning (EF) nr. 1005/2008. Artikel 39

SIOFA's indberetning af påstået manglende overholdelse (1)Hvis Kommissionen fra SIOFA's sekretariat modtager oplysninger, der giver mistanke om, at en medlemsstat eller fiskerfartøjer, der fører en medlemsstats flag, ikke har overholdt aftalen eller de gældende bevarelses- og forvaltningsforanstaltninger, sender Kommissionen uden ophold disse oplysninger til den berørte medlemsstat. (2)Medlemsstaten forelægger senest 75 dage før påbegyndelsen af det næste ordinære partsmøde Kommissionen resultaterne af enhver undersøgelse, der foretages i forbindelse med en påstand om manglende overholdelse, og enhver foranstaltning, der træffes for at rette op på manglende overholdelse. (3)Kommissionen videresender disse oplysninger til SIOFA's sekretariat senest 30 dage før det ordinære partsmøde.

KAPITEL VII

DATAINDSAMLING OG INDBERETNING Artikel 40

Dataindsamling (1)EU-fiskerfartøjer skal føre enten en elektronisk eller en indbundet fiskerilogbog, jf. artikel 14 og 15 i Rådets forordning (EF) nr. 1224/2009, med de oplysninger, der er fastsat i bilag IV. (2)EU-fiskerfartøjer indsender fiskerilogbogsdata til deres kompetente myndighed hurtigst muligt og senest 48 timer efter landing eller efter anmodning fra der